open-index/open-wikipedia-markdown huggingface dataset:
ফৰ্কিছ

**ফৰ্কিছ** বা **ফৰ্কাছ** হ'ল গ্ৰীক পৌৰাণিক কাহিনী অনুসৰি এজন আদিম সাগৰৰ দেৱতা। সাধাৰণতে তেওঁক পণ্টাছ আৰু গাইয়া (পৃথিৱী)ৰ পুত্ৰ বুলি ধৰা হয়। শাস্ত্ৰীয় পণ্ডিত কাৰ্ল কেৰেনি ফৰ্কিছক সাদৃশ্য থকা সাগৰ দেৱতা নেৰেউছ আৰু প্ৰোটেউছৰ সৈতে একে ধৰণে বিবেচনা কৰিছিল। তেওঁৰ পত্নী আছিল চেটো, আৰু পৌৰাণিক কাহিনীত তেওঁ বিশেষকৈ চেটোৰ সৈতে বহুতো ভয়ংকৰ সন্তানৰ পিতা হিচাপে জনাজাত। হেলেনিষ্টিক-ৰোমান যুগৰ মোজাইকসমূহত ফৰ্কিছক মাছৰ ফিচা থকা আধা মানুহৰ দৰে জলজ সত্তা হিচাপে দেখুওৱা হৈছিল, যাৰ কেঁকোৰাৰ নখৰ দৰে ভৰি আৰু ৰঙা কাঁইট থকা ছাল আছিল।

ছাৰ্ভিয়াছৰ মতে, যিজন *এইনিড* গ্ৰন্থৰ ভাষ্যকাৰ আছিল, আৰু যিয়ে এটা অতি প্ৰাচীন সংস্কৰণৰ কথা উল্লেখ কৰিছে (যিটো ইতিমধ্যে মাৰ্কাছ টেৰেণ্টিয়াছ ভাৰোৰ ৰচনাতো প্ৰতিফলিত হৈছিল), সেই মতে ফৰ্কিছ এক সময়ত ছাৰ্ডিনিয়া আৰু কৰ্ছিকাৰ ৰজা আছিল। টিৰেনিয়ান সাগৰত হোৱা নৌযুদ্ধত তেওঁ পৰাজিত হৈছিল আৰু তেওঁৰ সৈন্যবাহিনীৰ এটা বৃহৎ অংশৰ সৈতে ধ্বংস হৈছিল। তাৰ পিছত তেওঁৰ সংগীসকলে কল্পনা কৰিছিল যে তেওঁ সাগৰৰ দেৱতাত ৰূপান্তৰিত হৈছে, হয়তো আধা মানুহ আৰু আধা সাগৰীয় জন্তুৰ দৰে এক দৈত্যৰ ৰূপত।

## পিতৃ-মাতৃ
হেচিয়ডৰ *থিওগনি* অনুসাৰে ফৰ্কিছ পণ্টাছ আৰু গাইয়াৰ পুত্ৰ, আৰু নেৰেউছ, থাউমাছ, চেটো আৰু ইউৰিবিয়াৰ ভাতৃ।

প্লেটোৰ সংলাপ *টিমাইয়াছ*ত উল্লেখ থকা বংশবৃক্ষ অনুসাৰে ফৰ্কিছ, ক্ৰোনাছ আৰু ৰিয়া হৈছে ওচেনাছ আৰু টেথিছৰ জ্যেষ্ঠ সন্তান।

## সন্তান
হেচিয়ডৰ *থিওগনি*ত ফৰ্কিছ আৰু চেটোৰ সন্তান হিচাপে গ্ৰেয়াই (পেম্ফ্ৰেডো আৰু এনিয়ো), গৰ্গনসমূহ (ষ্টেনো, ইউৰিয়ালে আৰু মেডুচা) উল্লেখ কৰা হৈছে।

সম্ভৱত একিডনাও তেওঁলোকৰ সন্তান আছিল, যদিও মূল পাঠত এই বিষয়ে স্পষ্টতা নাই। লগতে চেটোৰ “সৰ্বকনিষ্ঠ সন্তান” হিচাপে উল্লেখ থকা সোণালী আপেল পাহৰা ভয়ংকৰ সাপটোকো উল্লেখ কৰা হৈছে, যাক ড্ৰাকন হেস্পেৰিয়স (হেস্পেৰিদেছৰ ড্ৰাগন) বা লাডন বুলি কোৱা হয়।

কিছুমান উৎসত লাডনক টাইফন আৰু একিডনাৰ সন্তান বুলি উল্লেখ কৰা হয়, যাৰ ফলত তেওঁ ফৰ্কিছ আৰু চেটোৰ নাতি হয়।

আপোলডোৰাছৰ মতে স্কিলা ক্ৰাটেইছ নামৰ নাৰীৰ কন্যা আছিল, আৰু পিতৃ হিচাপে কেতিয়াবা ট্ৰাইটন অথবা ফৰ্কাছৰ নাম উল্লেখ কৰা হয়।

আপোলোনিয়াছ অৱ ৰোডছৰ মতে স্কিলা ফৰ্কিছ আৰু ক্ৰাটেইছ-হেকেট নামৰ এক যৌথ ৰূপৰ কন্যা আছিল। চফোক্লিছৰ এটা খণ্ড অনুসাৰে ফৰ্কিছ চাইৰেনসমূহৰ পিতাও আছিল।

আপোলোনিয়াছ অৱ ৰোডছৰ ওপৰত কৰা ভাষ্যত ফৰ্কিছ আৰু চেটোক হেস্পেৰিদেছৰ পিতৃ-মাতৃ বুলি উল্লেখ কৰা হৈছে, যদিও অন্য প্ৰাচীন উৎসত এই কথা পুনৰ উল্লেখ কৰা হোৱা নাই।

হোমাৰৰ মতে থুওছা, যিজন পলিফেমাছৰ মাতৃ, তেওঁ ফৰ্কিছৰ কন্যা আছিল, যদিও মাতৃৰ নাম উল্লেখ কৰা হোৱা নাই।

## টোকা

## তথ্যসূত্ৰ
* Apollodorus, *Apollodorus, The Library, with an English Translation by Sir James George Frazer*. Harvard University Press, 1921.
* Hesiod, *[[Theogony]]*. Harvard University Press, 2018.
* Homer, *[[Odyssey]]*. Harvard University Press, 1919.
* Gantz, Timothy. *Early Greek Myth: A Guide to Literary and Artistic Sources*. Johns Hopkins University Press, 1996.
* Kerenyi, Karl. *The Gods of the Greeks*.
* Fowler, R. L. *Early Greek Mythography*. Oxford University Press.
* Ogden, Daniel. *Drakōn: Dragon Myth and Serpent Cult in the Greek and Roman Worlds*. Oxford University Press, 2013.
* Plato, *[[Timaeus (dialogue)|Timaeus]]*. Harvard University Press, 1929.
* Sophocles, *Fragments*. Harvard University Press, 1996.

## বাহ্যিক সংযোগ
* Theoi Project – Phorcys

শ্ৰেণী:গ্ৰীক দেৱতা
হাদিছ নাজাফীৰ হত্যা

**হাদিছ নাজাফী** (৫ জানুৱাৰী, ২০০০ – ২১ ছেপ্টেম্বৰ, ২০২২) ২০২২ চনত মাহছা আমিনিৰ মৃত্যুৰ পাছত ইৰাণৰ প্ৰতিবাদৰ সময়ত কাৰাজৰ মেহৰশ্বহৰত এই ইৰাণী মহিলাগৰাকীক গুলীয়াই হত্যা কৰা হৈছিল। আন্তঃৰাষ্ট্ৰীয় সংবাদ মাধ্যমত তেওঁৰ মৃত্যুৰ বহুল বাতৰি প্ৰকাশ পাইছে আৰু তেওঁৰ পূৰ্বে আমিনিৰ দৰেই নাজাফীও মহিলা সবলীকৰণ আৰু ইৰাণ চৰকাৰৰ বিৰুদ্ধে চলি থকা প্ৰতিবাদৰ প্ৰতীক হৈ পৰিছিল। 

## পটভূমি
২০০০ চনৰ ৫ জানুৱাৰীত কাৰাজত হাদিছ নাজাফীৰ জন্ম হৈছিল। তেওঁৰ তিনিগৰাকী ডাঙৰ ভগ্নী আৰু এজন সৰু ভাই আছিল। তেওঁৰ পিতৃ-মাতৃৰ জন্ম হৈছিল পূব আজাৰবাইজান প্ৰদেশৰ মিয়ানেহত আৰু ইৰাণী আজাৰবাইজানত। নাজাফীয়ে ফেশ্বন ডিজাইনত ডিপ্লমা লাভ কৰিছিল আৰু কাৰাজৰ মেহৰশ্বহৰৰ এখন ৰেষ্টুৰেণ্টত কেচিয়াৰ হিচাপে কাম কৰিছিল।

২০২২ চনৰ ছেপ্টেম্বৰ মাহৰ মাহছা আমিনিৰ প্ৰতিবাদত যোগদান কৰিছিল নাজাফীয়ে, যিটো প্ৰতিবাদৰ সূচনা হৈছিল আৰক্ষীৰ জিম্মাত থকা অৱস্থাত আঘাতপ্ৰাপ্ত হৈ মৃত্যু হোৱা মাহছা আমিনিৰ মৃত্যুৰ ফলত। আমিনীক আৰক্ষীয়ে বাধ্যতামূলক হিজাব আইন উলংঘা কৰাৰ অভিযোগ উত্থাপন কৰিছিল আৰু ইয়াৰ সৈতে জড়িত বিক্ষোভসমূহে ইৰাণত মহিলাৰ অধিকাৰ বৃদ্ধিৰ বাবে ব্যাপক সমৰ্থন দেখুৱাইছে। নাজাফীয়ে কাৰাজত প্ৰতিবাদত অংশগ্ৰহণ কৰিছিল। নাজাফীয়ে সমাজকৰ্মীৰ কাৰ্য্যত পূৰ্বতে কোনো ধৰণৰ জড়িত হোৱাৰ কথা প্ৰকাশ হোৱা নাছিল আৰু ইয়াৰ পূৰ্বে ইৰাণত মহিলাৰ অধিকাৰৰ বিষয়ে মুকলিকৈ কথা কোৱা নাছিল। ২১ ছেপ্টেম্বৰৰ নিশা তেওঁ বন্ধুলৈ এটা ভিডিঅ’ পঠিয়াইছিল য’ত তেওঁ কৈছিল "মই ভাবি ভাল লাগে যে যেতিয়া মই এই বিষয়ে কেইবছৰমানৰ পিছত ভাবিম, তেতিয়া মই আনন্দিত হ’ম যে মই প্ৰতিবাদত যোগদান কৰিছিলোঁ।" হত্যাৰ প্ৰায় ত্ৰিছ মিনিট আগতে তেওঁ ঘৰৰপৰা ওলাই গৈছিল।

## মৃত্যু
২০২২ চনৰ ২১ ছেপ্টেম্বৰত নিশা প্ৰায় ৮ বজাত কাৰাজৰ মেহৰশ্বহৰ ইৰাম বলিভাৰ্ডত হাদিছ নাজাফীক গুলীয়াই হত্যা কৰা হৈছিল। খবৰ অনুসৰি তেওঁৰ মুখ, হাত, ডিঙি, পেট আৰু হৃদযন্ত্ৰ কমেও ছয়বাৰ গুলীবিদ্ধ হৈছিল। পৰিয়ালৰ মতে, তেওঁক কমেও বিশটা গুলীৰে আঘাত কৰিছিল। ইৰাণ চৰকাৰৰ মতে, আৰক্ষী বিষয়াই ব্যৱহাৰ নকৰা অস্ত্ৰৰে প্ৰতিবাদকাৰীয়ে তেওঁক গুলীয়াই হত্যা কৰিছিল, এই দাবীক নাজাফীৰ নিজৰ পৰিয়াল, অন্যান্য কৰ্মী আৰু আন্তঃৰাষ্ট্ৰীয় সংবাদ মাধ্যমে তীব্ৰ প্ৰতিবাদ কৰিছিল। এই দলসমূহে ইয়াৰ পৰিৱৰ্তে সকলোৱে গুলীচালনাৰ কাৰণ চৰকাৰী সমৰ্থিত নিৰাপত্তা বাহিনীক বুলি কয়। গুলীবিদ্ধ হোৱাৰ পিছত নাজাফীক কাৰাজৰ ঘেম হাস্পতাললৈ লৈ যোৱা হয় আৰু তাতেই তেওঁক মৃত বুলি ঘোষণা কৰা হয়। প্ৰকাশ পোৱা চৰকাৰী চিকিৎসা ৰেকৰ্ডত দাবী কৰা হৈছে যে তেওঁৰ মৃত্যু হৈছে "মগজু ফুলি যোৱা"ৰ বাবে।

নাজাফীৰ মাতৃৰ মতে, তেওঁক গুলীয়াই হত্যা কৰাৰ পাছত তেওঁৰ পৰিয়ালক চিকিৎসালয়ত চাবলৈ দিয়া হোৱা নাছিল, আৰক্ষী বিষয়াসকলে তেওঁক প্ৰৱেশ কৰাত বাধা দিছিল। এজন নিৰাপত্তাৰক্ষীয়ে তেওঁলোকক কৰুণা কৰি নাজাফীৰ মৃতদেহ মৰ্গত আছে বুলি কোৱাৰ পিছতহে তেওঁলোকক সোমাবলৈ দিয়া হৈছিল। ৰেডিঅ’ জামানে প্ৰকাশ কৰিলে নাজাফীৰ মৃত্যুৰ প্ৰমাণ-পত্ৰ। তেওঁৰ আঘাতৰ ছবি আৰু মৃত্যুৰ প্ৰমাণ-পত্ৰ পিছলৈ এম্নেষ্টী ইণ্টাৰনেশ্যনেল আৰু বিবিচি পাৰ্ছিয়ানে তেওঁৰ পৰিয়ালৰ সৈতে সংস্পৰ্শৰ পিছত নিশ্চিত কৰে। 

২৩ ছেপ্টেম্বৰত কৰ্তৃপক্ষই নাজাফিৰ মৃতদেহ সৎকাৰৰ বাবে পৰিয়ালক মুকলি কৰি দিয়ে। পৰিয়ালৰ মতে তেওঁলোকক চৰকাৰে হেঁচা দিছিল যে তাইৰ হাৰ্ট এটেকত মৃত্যু হৈছে। নাজাফীৰ পিতৃকো ড্ৰাগছ সেৱন কৰা হৈছিল আৰু নিৰাপত্তা বাহিনীয়ে হেঁচা প্ৰয়োগ কৰিছিল যে তেওঁৰ মৃত্যু হৈছে প্ৰাকৃতিক কাৰণত।

## তথ্যসূত্ৰ
শ্ৰেণী:ইৰানীয় নাৰী অধিকাৰ কৰ্মী
শ্ৰেণী:মৃত ব্যক্তি
ইয়াছমিন আহমদ

**ইয়াছমিন বিন্তি আহমদ** (৭ জানুৱাৰী ১৯৫৮ – ২৫ জুলাই ২০০৯) আছিল এগৰাকী মালয়েছিয়ান চলচ্চিত্ৰ পৰিচালক, লেখক আৰু চিত্ৰনাট্যকাৰ। তেওঁ লিঅ’ বাৰ্নেট কুৱালালামপুৰৰ কাৰ্যবাহী সৃষ্টিশীল পৰিচালক আছিল। তেওঁৰ টেলিভিছন বিজ্ঞাপন আৰু চলচ্চিত্ৰসমূহ মালয়েছিয়াত হাস্যৰস আৰু মৰ্মস্পৰ্শী বিষয়-বস্তুৰ বাবে সুপৰিচিত। তেওঁৰ কামে বিভিন্ন সংস্কৃতিৰ মাজৰ বাধা অতিক্ৰম কৰিছিল, বিশেষকৈ ৰাষ্ট্ৰীয় তেল আৰু গেছ কোম্পানী পেট্ৰ’নাছৰ বাবে তেওঁ তৈয়াৰ কৰা বিজ্ঞাপনসমূহে। তেওঁৰ কামসমূহে মালয়েছিয়াৰ ভিতৰত আৰু আন্তঃৰাষ্ট্ৰীয় পৰ্যায়ত বহু বঁটা লাভ কৰিছিল। মালয়েছিয়াত তেওঁৰ ছবিসমূহ সামাজিক ৰক্ষণশীলসকলৰ মাজত বিতৰ্কৰ সৃষ্টি কৰিছিল, বিশেষকৈ ইছলামৰ কঠোৰ ব্যাখ্যাৰ দৃষ্টিকোণৰপৰা ‘নিষিদ্ধ’ বুলি গণ্য কৰা সামাজিক সম্পৰ্ক আৰু ঘটনাৰ চিত্ৰণৰ বাবে। তেওঁ মালয়েছিয়াৰ চলচ্চিত্ৰ জগতৰ "প্ৰথম" নিউ ৱেভ আন্দোলনৰ এক কেন্দ্ৰীয় ব্যক্তিত্ব আছিল।

## প্ৰাথমিক জীৱন
ইয়াছমিন আহমদ ৭ জানুৱাৰী ১৯৫৮ তাৰিখে জোহৰৰ মুয়াৰত অৱস্থিত কাম্পুং বুকিট ট্ৰেহত জন্মগ্ৰহণ কৰিছিল। তেওঁ ইংলেণ্ডৰ নিউকেষ্টল বিশ্ববিদ্যালয়ৰপৰা ৰাজনীতি আৰু মনোবিজ্ঞান বিষয়ত স্নাতক ডিগ্ৰী লাভ কৰিছিল।

১৯৮২ চনত তেওঁ দুসপ্তাহৰ বাবে প্ৰশিক্ষাৰ্থী বেংকাৰ হিচাপে কাম কৰিছিল আৰু তাৰ পিছত আইবিএমত বিপণন প্ৰতিনিধি হিচাপে কাম কৰিছিল। একে সময়তে তেওঁ ৰাতি ব্লুজ গায়িকা আৰু পিয়ানোবাদক হিচাপে সংগীত পৰিৱেশন কৰিছিল। ইয়াছমিনে অগিলভি এণ্ড মেথাৰত কপিৰাইটাৰ হিচাপে বিজ্ঞাপন ক্ষেত্ৰত নিজৰ কেৰিয়াৰ আৰম্ভ কৰে আৰু ১৯৯৩ চনত লিঅ’ বাৰ্নেটত যৌথ সৃষ্টিশীল পৰিচালক হিচাপে যোগদান কৰে। পিছত তেওঁ কুৱালালামপুৰ শাখাৰ কাৰ্যবাহী সৃষ্টিশীল পৰিচালক হিচাপে উন্নীত হয়। 

## কেৰিয়াৰ
২০০৩ চনত তেওঁৰ প্ৰথম পূৰ্ণদৈৰ্ঘ্য চলচ্চিত্ৰ আছিল *ৰাবুন*।

*মুখচিন* চলচ্চিত্ৰই আন্তঃৰাষ্ট্ৰীয় শিশু চলচ্চিত্ৰ বঁটা লাভ কৰিছিল।

তেওঁৰ বহুতো বিজ্ঞাপন আৰু চলচ্চিত্ৰ বাৰ্লিন, চান ফ্ৰান্সিস্কো আৰু ছিংগাপুৰ আন্তঃৰাষ্ট্ৰীয় চলচ্চিত্ৰ মহোৎসৱত প্ৰদৰ্শিত হৈছিল। তদুপৰি কান লায়ন্স আন্তঃৰাষ্ট্ৰীয় বিজ্ঞাপন মহোৎসৱতো তেওঁৰ কাম প্ৰদৰ্শিত হৈছিল। 

২০০৬ চনত টকিঅ’ আন্তঃৰাষ্ট্ৰীয় চলচ্চিত্ৰ মহোৎসৱত তেওঁৰ চলচ্চিত্ৰসমূহ বিশেষ ৰেট্ৰ’স্পেকটিভ হিচাপে প্ৰদৰ্শিত হৈছিল।

২০০৮ চনত মালয়েছিয়াৰ এছ’চিয়েচন অৱ এক্ৰিডিটেড এডভাৰটাইজিং এজেণ্টছৰদ্বাৰা তেওঁক মালয়েছিয়ান এডভাৰটাইজিং হল অৱ ফেমত অন্তৰ্ভুক্ত কৰা হৈছিল।

## মৃত্যু
২০০৯ চনৰ ২৩ জুলাইত ইয়াছমিন আহমদ ষ্ট্ৰোকত আক্ৰান্ত হৈছিল। তেওঁক ততাতৈয়াকৈ দমনছাৰা স্পেচিয়েলিষ্ট হাস্পতাললৈ নিয়া হৈছিল আৰু মগজুৰ ফুলা কমাবলৈ নিউৰ’চাৰ্জাৰী কৰা হৈছিল। অপাৰেচনৰ পিছতো তেওঁৰ অৱস্থা সংকটজনক আছিল।

২০০৯ চনৰ ২৫ জুলাইত অস্ত্ৰোপচাৰৰ প্ৰায় ৪৮ ঘণ্টা পিছত তেওঁৰ মৃত্যু হয়।

## তথ্যসূত্ৰ

শ্ৰেণী:মালয়েছিয়া
শ্ৰেণী:চলচ্চিত্ৰ পৰিচালক
আটালাণ্টা

**আটালাণ্টা** (;  *Atalantē*) হৈছে গ্ৰীক কাহিনীৰ এটা কন্যা চৰিত্ৰ। তেওঁ অতি শক্তিশালী আৰু দ্ৰুত আছিল। তেওঁ দৌৰিব, চিকাৰ কৰিব আৰু কুস্তি কৰিব পাৰিছিল। তেওঁ এটা ডাঙৰ বনৰীয়া গাহৰি চিকাৰত সহায় কৰিছিল। তেওঁ কুমাৰী হৈ থাকিবলৈ (বিয়া নকৰিবলৈ) বিচাৰিছিল, কিন্তু পিছত এজন পুৰুষৰ সৈতে বিয়া হয় যিয়ে দৌৰত তেওঁক পৰাস্ত কৰিব পাৰিছিল। তেওঁ শক্তি আৰু সাহসৰ বাবে দেবী এথেনা আৰু আৰ্টেমিছৰ দৰে। পুৰণি গ্ৰীক শিল্পত মানুহে তেওঁক প্ৰায়ে চিকাৰ কৰা আৰু দৌৰোৱা ৰূপত দেখুৱায়।

## পৰিয়াল আৰু প্ৰাৰম্ভিক জীৱন

আটালাণ্টাৰ পিতৃ হয় ৰজা স্ক'নিউছ, নহয় ৰজা ইয়াছাছ, অথবা ৰজা মেনালাছ আছিল। তেওঁৰ মাতৃ আছিল ক্লাইমেন। 
তেওঁ যেতিয়া শিশু আছিল, তেওঁৰ পিতৃ-মাতৃয়ে তেওঁক বনাঞ্চলত এৰি গৈছিল। আৰ্টেমিছ দেবীয়ে পঠোৱা এটা ভালুকে তেওঁক যত্ন লৈছিল। তাৰ পিছত কিছুমান চিকাৰীয়ে তেওঁক ডাঙৰ কৰিছিল। মানুহে ভাবে যে তেওঁৰ পিতৃ-মাতৃয়ে এজন পুত্ৰ বিচাৰিছিল, সেয়ে তেওঁক এৰি গৈছিল। ডাঙৰ হোৱাৰ পিছত এজন অৰেকল (দেৱতাসকলৰ পক্ষত কথা কোৱা জ্ঞানী ব্যক্তি)য়ে তেওঁক বিয়া নকৰিবলৈ কৈছিল। আটালাণ্টাই কুমাৰী হৈ থাকিবলৈ প্ৰতিজ্ঞা কৰিছিল আৰু চিকাৰৰ দেবী আৰ্টেমিছৰ সৈতে চিকাৰত সহচৰী হৈ পৰিছিল।

## কেলিডোনিয়ান গাহৰি চিকাৰ

আটালাণ্টাৰ আটাইতকৈ জনপ্ৰিয় অভিযান হৈছে কেলিডোনিয়ান গাহৰি চিকাৰ। ডাঙৰ আৰু ভয়ংকৰ দাঁত থকা এটা গাহৰিয়ে কেলিডন নগৰী আক্ৰমণ কৰিছিল। গাহৰিটোৱে খেতি নষ্ট কৰিছিল আৰু মানুহক আঘাত কৰিছিল। ৰজা অয়নিউছে আৰ্টেমিছ দেবীক উপহাৰ নিদিয়াৰ বাবে তেওঁক শাস্তি দিবলৈ আৰ্টেমিছে গাহৰিটো পঠিয়াইছিল। ৰজাৰ পুত্ৰ মেলিয়াগাৰে বীৰসকলৰ এটা দল গঠন কৰি গাহৰিটো চিকাৰ কৰিবলৈ গৈছিল। চিকাৰীসকল আছিল জেছন, থিছিয়াছ, কাষ্টৰ আৰু পলাক্স (ডাইঅস্কুৰি), মেলানিয়ন, পেলেউছ, পিৰিথউছ, আটালাণ্টা আৰু চিকাৰী কুকুৰসমূহ। চিকাৰৰ সময়ত মেলিয়াগাৰ আটালাণ্টাৰ প্ৰেমত পৰিছিল, কিন্তু তেওঁ নিজৰ কামত মনোনিৱেশ কৰি আছিল। কিছুমান চিকাৰীৰ দুৰ্ঘটনা ঘটিছিল। পেলেউছে ভুলতে ইউৰিটিয়নক হত্যা কৰিছিল। চেণ্ট'ৰ (আধা মানুহ আৰু আধা ঘোঁৰা) দুওটাই আটালাণ্টাক আক্ৰমণ কৰিছিল। তেওঁ সহজে দুয়োটাকে হত্যা কৰিছিল।

আটালাণ্টাই প্ৰথমে গাহৰিটোক বাণ মাৰিছিল, তাৰ পিছত মেলিয়াগাৰে তাক হত্যা কৰিছিল। তেওঁলোকে গাহৰিটো আৰ্টেমিছক উৎসৰ্গা কৰিছিল। আটালাণ্টাই গাহৰিটোৰ চামৰা লাভ কৰিছিল। পিছত মেলিয়াগাৰৰ ককাইদেউসকলে সেই চামৰা চুৰি কৰিছিল। মেলিয়াগাৰে তেওঁলোকক হত্যা কৰিছিল। তাৰ পিছত তেওঁৰ মাতৃ আলথিয়াই, খং আৰু দুখত, এটা জাদুকাঠ জ্বলাই দিছিল যিটো আগুন নিভাৰ পিছতো ৰঙা গৰম হৈ আছিল। সেইটোৱে মেলিয়াগাৰৰ জীৱন শেষ কৰিছিল। তেওঁ মৃত্যুবৰণ কৰিছিল। আলথিয়াই দুখত আত্মহত্যা কৰিছিল।

## আটালাণ্টাৰ দৌৰ

আটালাণ্টা ক্ৰীড়াত অতি পাৰদৰ্শী আছিল। তেওঁ কুস্তিত পেলেউছক পৰাস্ত কৰিছিল। তেওঁৰ পিতৃয়ে তেওঁক বিয়া কৰাব বিচাৰিছিল। আটালাণ্টাই মানি লৈছিল, কিন্তু এটা চৰ্ত দিছিল যে যিজনে তেওঁক দৌৰত পৰাস্ত কৰিব পাৰিব সেইজনেই তেওঁৰ স্বামী হ'ব। বহু পুৰুষে তেওঁৰ সৈতে দৌৰিছিল, কিন্তু প্ৰতিবাৰেই তেওঁ জিকিছিল। পৰাস্ত হোৱা পুৰুষসকলৰ অৱস্থা বেয়া হৈছিল, তেওঁলোকক হত্যা কৰা হৈছিল। এজন পুৰুষ হিপ্পোমেনিছে তিনিটা সোণৰ আপেল পথত পেলাই তেওঁক পৰাস্ত কৰিছিল। আটালাণ্টাই সেই আপেলবোৰ তুলিবলৈ থমকি ৰ'ল, সেয়ে তেওঁ জিকিছিল। পিছত আটালাণ্টা আৰু হিপ্পোমেনিছৰ বিয়া হৈছিল। কিন্তু মন্দিৰত তেওঁলোকৰ আচৰণৰ বাবে এজন দেবতাই তেওঁলোকক শাস্তি দি সিংহলৈ ৰূপান্তৰিত কৰিছিল। তাৰ আগতে তেওঁলোকৰ পাৰ্থেনোপেয়াছ নামৰ এজন পুত্ৰ জন্ম হৈছিল।

## পৰলোক

গ্ৰীক পৰলোক (এলিছিয়াম)ত বীৰসকলে নতুন আত্মা বাছি ল'ব পাৰিছিল। আটালাণ্টাই এজন দৌৰবিদৰ আত্মা বাছিছিল, কাৰণ তেওঁ দৌৰ, চিকাৰ আৰু কুস্তি ভাল পাইছিল।

## তথ্যসূত্ৰ

শ্ৰেণী:গ্ৰীচৰ ব্যক্তি
শ্ৰেণী:গ্ৰীক কিংবদন্তি
থাউমাছ

**থাউমাছ** অথবা **থাউমান্ট** (গ্ৰীক: Θαύμας) হ'ল গ্ৰীক পৌৰাণিক কাহিনী অনুসৰি এজন সমুদ্ৰ দেৱতা। তেওঁ পণ্টাছ আৰু গাইয়াৰ পুত্ৰ আছিল আৰু নেৰেউছ, ফৰ্কিছ, চেটো আৰু ইউৰিবিয়াৰ সহোদৰ আছিল।

## পৌৰাণিক কাহিনী

হেচিয়ডৰ মতে থাউমাছৰ পত্নী আছিল ইলেক্ট্ৰা, যি অ’চেনিডসকলৰ এজনী আছিল (অৰ্থাৎ টাইটান অ’চেনাছ আৰু টেথিছৰ বহু কন্যাৰ ভিতৰত এজনী)। ইলেক্ট্ৰাৰ সৈতে থাউমাছৰ সন্তান আছিল আইৰিছ (দেৱতাসকলৰ দূত), আৰ্কে (আগতে টাইটানসকলৰ দূত), আৰু হাৰ্পিসকল।

থাউমাছৰ হাৰ্পি কন্যাসকলৰ নাম বিভিন্ন উৎসত ভিন্নভাৱে উল্লেখ কৰা হৈছে। হেচিয়ড আৰু আপোলডোৰাছৰ মতে তেওঁলোকৰ নাম আছিল এল্লো আৰু অকিপেটে। ভাৰ্জিলৰ মতে চেলাইনো নামৰ এখনো হাৰ্পি আছিল।

কিন্তু হাইজিনাছৰ *Fabulae*ৰ প্ৰস্তাৱনাত হাৰ্পিসকলক চেলাইনো, অকিপেটে আৰু প’ডাৰ্চে বুলি কোৱা হৈছে আৰু তেওঁলোকক থাউমাছ আৰু ইলেক্ট্ৰাৰ কন্যা বুলি উল্লেখ কৰা হৈছে। আনহাতে *Fabulae* ১৪.১৮ ত হাৰ্পিসকলৰ নাম এল্লোপৌছ, চেলাইনো আৰু অকিপেটে বুলি কোৱা হৈছে আৰু তেওঁলোকক থাউমাছ আৰু অ’জোমেনিৰ কন্যা বুলি উল্লেখ কৰা হৈছে।

পঞ্চম শতিকাৰ কবি ননাছৰ মতে থাউমাছ আৰু ইলেক্ট্ৰাৰ দুজন সন্তান আছিল—আইৰিছ আৰু হাইডাস্পেছ নামৰ এখন নদী।

তেওঁলোকৰ সন্তানসকলে গ্ৰীক পৌৰাণিক কাহিনীত গুৰুত্বপূৰ্ণ ভূমিকা পালন কৰে আৰু বিভিন্ন কাহিনীত উল্লেখ পোৱা যায়। 

প্লেটোৰ মতে থাউমাছ নামটো গ্ৰীক শব্দ *θαῦμα* (অৰ্থাৎ “আশ্চৰ্য” বা “বিস্ময়”)ৰ সৈতে জড়িত।

**থাউমাছ** নামটো এজন কেন্টৰৰ নামো আছিল, যি কেন্টৌৰোমাখি যুদ্ধত লাপিথসকলৰ বিৰুদ্ধে যুদ্ধ কৰিছিল।

## টোকা

## তথ্যসূত্ৰ
* Apollodorus, *Apollodorus, The Library, with an English Translation by Sir James George Frazer, F.B.A., F.R.S. in 2 Volumes.* Cambridge, Massachusetts, Harvard University Press; London, William Heinemann Ltd. 1921.  Online version at the Perseus Digital Library.
* Callimachus, *Callimachus and Lycophron with an English translation by A. W. Mair; Aratus, with an English translation by G. R. Mair*, London: W. Heinemann, New York: G. P. Putnam 1921. Internet Archive
* Hesiod, *[[Theogony]]*, in *The Homeric Hymns and Homerica with an English Translation by Hugh G. Evelyn-White*, Cambridge, Massachusetts., Harvard University Press; London, William Heinemann Ltd. 1914. Online version at the Perseus Digital Library.
* Hyginus, Gaius Julius, *[[Fabulae]]* in *Apollodorus' *Library* and Hyginus' *Fabulae*: Two Handbooks of Greek Mythology, Translated, with Introductions by R. Scott Smith and Stephen M. Trzaskoma*, Hackett Publishing Company, 2007. .
* Nonnus, *[[Dionysiaca]]*; translated by Rouse, W H D, II Books XVI&ndash;XXXV. Loeb Classical Library No. 345, Cambridge, Massachusetts, Harvard University Press; London, William Heinemann Ltd. 1940. Internet Archive
* Plato, *[[Theaetetus (dialogue)|Theaetetus]]* in *Plato in Twelve Volumes, Vol. 12 translated by Harold N. Fowler*. Cambridge, Massachusetts, Harvard University Press; London, William Heinemann Ltd. 1921.  Online version at the Perseus Digital Library
* Servius, *Commentary on the Aeneid of Vergil*, Georgius Thilo, Ed. 1881.
* Smith, William; *[[Dictionary of Greek and Roman Biography and Mythology]]*, London (1873). "Thaumas"
* Virgil, *[[Aeneid]]*, Theodore C. Williams. trans. Boston. Houghton Mifflin Co. 1910. Online version at the Perseus Digital Library

শ্ৰেণী:গ্ৰীক দেৱতা
হেলিয়াদাই

**হেলিয়াদাই** (উচ্চাৰণ: হে-লি-আ-দাই; প্ৰাচীন গ্ৰীক: Ἡλιάδαι) গ্ৰীক পৌৰাণিক কাহিনীত সূৰ্যদেৱতা হেলিয়ছ আৰু ৰোডছৰ পুত্ৰসকলৰ সমষ্টিগত নাম। তেওঁলোকক ৰোডছ দ্বীপৰ প্ৰাচীন ৰাজবংশৰ প্ৰতিষ্ঠাপক বুলি গণ্য কৰা হয়। তেওঁলোক জ্যোতিষবিদ্যা, সমুদ্ৰযাত্ৰা আৰু বিজ্ঞানৰ ক্ষেত্ৰত অতি দক্ষ বুলি বৰ্ণনা কৰা হৈছে। হেলিয়াদাই সূৰ্যদেৱতা হেলিয়ছৰ সন্তান বুলি গ্ৰীক পৌৰাণিক কাহিনীত বৰ্ণনা কৰা হয়। তেওঁলোক ৰোডছ দ্বীপৰ প্ৰাচীন শাসক আৰু জ্ঞানী আবিষ্কাৰক হিচাপে পৰিচিত।

## নাম আৰু বংশ

পৌৰাণিক বিৱৰণ অনুসাৰে হেলিয়াদাইসকল আছিল সাতজন ভায়েক। তেওঁলোকৰ নামসমূহ আছিল ওচিমাছ (উচ্চাৰণ: ও-চি-মাছ), চেৰ্কাফাছ (চেৰ-কাফাছ), মাকাৰেউছ বা মাকাৰ (মা-কা-ৰেউছ), এক্টিছ (এক-টিছ), টেনাজেছ (টে-না-জেছ), ট্ৰাইওপাছ (ট্ৰা-ই-ও-পাছ) আৰু কান্ডালাছ (কান-ডা-লাছ)। কিছুমান উৎসত অগেছ আৰু থ্ৰিনাক্স নামৰ দুজন ভায়েকো উল্লেখ কৰা হৈছে। তেওঁলোকৰ ভনী আছিল ইলেক্ট্ৰিয়নে।

## পৌৰাণিক কাহিনী

কাহিনী অনুসাৰে টেনাজেছ আটাইতকৈ প্ৰতিভাশালী আৰু জ্ঞানী আছিল। তেওঁৰ জ্ঞান আৰু দক্ষতাৰ বাবে আন কেইজন ভায়েকে ঈৰ্ষা কৰিছিল। শেষত মাকাৰেউছ, কান্ডালাছ, ট্ৰাইওপাছ আৰু এক্টিছে মিলি টেনাজেছক হত্যা কৰে। এই হত্যাকাণ্ড প্ৰকাশ পোৱাৰ পিছত এই চাৰিজন ভায়েকে ৰোডছ দ্বীপ এৰি পলাই যাব লগা হয়। মাকাৰেউছ লেছবছলৈ যায়, কান্ডালাছ কছলৈ যায়, ট্ৰাইওপাছ কাৰিয়ালৈ যায় আৰু এক্টিছ মিচৰলৈ যায়। ওচিমাছ আৰু চেৰ্কাফাছ দ্বীপটোত থাকি যায় আৰু আচেয়া নামৰ এখন নগৰ স্থাপন কৰে। পৰৱৰ্তীকালে চেৰ্কাফাছ ওচিমাছৰ জীয়েক চাইডিপ্পেক বিয়া কৰে আৰু ৰোডছৰ শাসক হয়। তেওঁলোকৰ তিনিজন পুত্ৰ—লিন্ডাছ, ইয়ালিছছ আৰু কামিৰছ—পৰৱৰ্তীকালে ৰোডছ দ্বীপৰ তিনিখন প্ৰধান নগৰ স্থাপন কৰে।

## বংশাৱলী

## টোকা

## তথ্যসূত্ৰ

* Diodorus Siculus, *Diodorus Siculus: The Library of History*. Translated by Charles Henry Oldfather. Twelve volumes. Loeb Classical Library. Cambridge, Massachusetts: Harvard University Press; London: William Heinemann, Ltd. 1989.Online version at the Perseus Digital Library.
* Homer, ''The Odyssey'' with an English Translation by A.T. Murray, PH.D. in two volumes. Cambridge, MA., Harvard University Press; London, William Heinemann, Ltd. 1919. . Online version at the Perseus Digital Library. Greek text available from the same website.
* Nonnus of Panopolis, *[[Dionysiaca]]* translated by William Henry Denham Rouse (1863-1950), from the Loeb Classical Library, Cambridge, MA, Harvard University Press, 1940.  Online version at the Topos Text Project.
* Nonnus of Panopolis, *Dionysiaca. 3 Vols.* W.H.D. Rouse. Cambridge, MA., Harvard University Press; London, William Heinemann, Ltd. 1940-1942. Greek text available at the Perseus Digital Library.
*Pindar, *Odes* translated by Diane Arnson Svarlien. 1990. Online version at the Perseus Digital Library.
*Pindar, *The Odes of Pindar* including the Principal Fragments with an Introduction and an English Translation by Sir John Sandys, Litt.D., FBA. Cambridge, MA., Harvard University Press; London, William Heinemann Ltd. 1937. Greek text available at the Perseus Digital Library.
*Smith, William; *[[Dictionary of Greek and Roman Biography and Mythology]]*, London (1873). "Heliadae and Heliads"

শ্ৰেণী:গ্ৰীক দেৱতা
আদম আৰু ইভ

**আদম আৰু ইভ**, আব্ৰাহামিক ধৰ্মসমূহৰ সৃষ্টি কাহিনীৰ মতে, প্ৰথম পুৰুষ আৰু প্ৰথম মহিলা বুলি ধৰা হয়। তেওঁলোক মানৱজাতি মূলতঃ এটা পৰিয়াল আৰু সকলো মানুহ একেটা আদিপুৰুষৰ যোৰৰ পৰা উৎপত্তি হোৱা বুলি বিশ্বাসৰ কেন্দ্ৰবিন্দু। তেওঁলোকৰ কাহিনীয়ে মানুহৰ পতন আৰু আদি পাপ নামৰ মতবাদৰ ভিত্তি প্ৰদান কৰে, যিবোৰ খ্ৰীষ্টান ধৰ্মত গুৰুত্বপূৰ্ণ যদিও ইহুদী ধৰ্ম বা ইছলামত এই মতবাদসমূহ গ্ৰহণ কৰা নহয়।

হিব্ৰু বাইবেলৰ আদিপুস্তকত প্ৰথমৰ পৰা পঞ্চম অধ্যায়লৈকে দুটা পৃথক সৃষ্টি কাহিনী দেখা যায়। প্ৰথম কাহিনীত আদম আৰু ইভৰ নাম উল্লেখ কৰা হোৱা নাই। ইয়াৰ পৰিৱৰ্তে ঈশ্বৰে নিজৰ প্ৰতিমূৰ্তিত মানৱজাতি সৃষ্টি কৰে আৰু তেওঁলোকক বংশবৃদ্ধি কৰিবলৈ আৰু ঈশ্বৰে সৃষ্টি কৰা সকলো বস্তুৰ ওপৰত তত্ত্বাবধান কৰিবলৈ নিৰ্দেশ দিয়ে। দ্বিতীয় কাহিনীত ঈশ্বৰে মাটিৰ ধূলিৰ পৰা আদমক সৃষ্টি কৰি তেওঁক এডেন বাগিচাত ৰাখে। আদমক কোৱা হয় যে তেওঁ বাগিচাৰ সকলো গছৰ ফল খাই পাৰে, কিন্তু ভাল আৰু বেয়াৰ জ্ঞানৰ গছৰ ফল খোৱা নিষিদ্ধ।

পাছত ঈশ্বৰে আদমৰ এটা পাঁজৰৰ পৰা ইভক সৃষ্টি কৰে যাতে তেওঁ আদমৰ সংগী হয়। আৰম্ভণিতে তেওঁলোক দুয়ো নিৰ্দোষ আছিল আৰু নিজৰ উলংগ অৱস্থাৰ বাবে লজ্জিত নহয়। কিন্তু এটা সাপ ইভক নিষিদ্ধ গছৰ ফল খাবলৈ প্ৰলোভিত কৰে আৰু ইভে সেই ফল আদমকো দিয়ে। ইয়াৰ ফলত তেওঁলোকৰ মাজত নতুন জ্ঞান জন্মে আৰু লাজ, বেয়া আদি ধাৰণা উপলব্ধি কৰিবলৈ সক্ষম হয়। তাৰ পিছত ঈশ্বৰে সাপক আৰু মাটিক অভিশাপ দিয়ে আৰু শেষত আদম আৰু ইভক এডেন বাগিচাৰ পৰা বহিষ্কাৰ কৰে।

হিব্ৰু শাস্ত্ৰৰ আন অংশত আদম বা ইভৰ উল্লেখ প্ৰায় দেখা নাযায়; মাত্ৰ এটা বংশতালিকাত আদমৰ নাম উল্লেখ আছে (১ বংশাৱলি ১:১)।ইয়াৰ পৰা অনুমান কৰা হয় যে যদিও এই কাহিনীটো পিছত ইহুদী কাহিনীৰ আৰম্ভণিত সংযোজন কৰা হৈছিল, তথাপিও ইয়াৰ সৈতে মূল কাহিনীৰ সম্পৰ্ক কম। পিছৰ আব্ৰাহামিক পৰম্পৰাসমূহত এই কাহিনী অধিক বিস্তৃত কৰা হয় আৰু আধুনিক বাইবেল গৱেষকসকলেও ইয়াক বহুলভাৱে বিশ্লেষণ কৰিছে। বিভিন্ন ধৰ্ম আৰু ধৰ্মীয় গোটে আদম আৰু ইভৰ কাহিনী ভিন্নভাৱে ব্যাখ্যা কৰে; উদাহৰণস্বৰূপে, ইছলামিক ব্যাখ্যাত আদম আৰু ইভ দুয়ো সমানভাৱে দায়ী বুলি ধৰা হয়, যেতিয়া কিছুমান খ্ৰীষ্টান ব্যাখ্যাত ইভক প্ৰথমে প্ৰলোভিত হোৱা বুলি ধৰা হয়। আদম আৰু ইভৰ কাহিনী শিল্প, সাহিত্য আৰু কবিতাতো বহুলভাৱে প্ৰতিফলিত হৈছে।

## তথ্যসূত্ৰ

## বাহ্যিক সংযোগ

* First Human Beings (Library of Congress)
* The Story of Lilith in ''The Alphabet of Ben Sira''
* Islamic view of the fall of Adam (audio)
* 98 classical images of Adam and Eve 
* The Book of Jubilees
* Adam and Eve in Medieval Reliefs, Capitals, Frescoes, Roof Bosses and Mosaics Cynistory and Phantamangas of Finceland
* "Adam and Eve" at the Christian Iconography website
* Translation of ''Grimm's Fairy Tale'' No. 180, Eve's Unequal Children, a German Fairy Tale about Adam and Eve
* Jewish Encyclopedia

শ্ৰেণী:কাল্পনিক চৰিত্ৰ
মিনু মাজিদি

**মিনু মাজিদি**, জন্ম: ১৯৬০ চন – মৃত্যু: ২০ ছেপ্টেম্বৰ ২০২২ চন; ২০২২ চনৰ ছেপ্টেম্বৰ মাহত ইৰাণৰ প্ৰতিবাদৰ সময়ত ইৰাণী কৰ্তৃপক্ষই হত্যা কৰা এগৰাকী ৬২ বছৰ বয়সীয়া ইৰাণী মহিলা।

## জীৱন
১৯৬০ চনত কাছৰ-ই শ্বিৰিন চহৰৰ ইয়াৰছান পৰিয়ালত জন্মগ্ৰহণ কৰা কুৰ্দি জনগোষ্ঠীৰ এগৰাকী ইৰাণী মহিলা আছিল মিনু মাজিদি। 
তেওঁ স্বামী আৰু তিনিটা সন্তানৰ সৈতে কেৰমানশ্বাহ চহৰত বাস কৰিছিল।

## মৃত্যু
ইৰাণৰ ম’ৰেল আৰক্ষীৰ জিম্মাত মাহছা আমিনিৰ মৃত্যু হোৱাৰ পাছত —মাহছা আমিনিৰ জন্ম আৰু সমাধিস্থল— ছাককেজত শাসন-ব্যৱস্থা বিৰোধী প্ৰতিবাদৰ ঢৌ আৰম্ভ হয়, যিটো ইৰাণ আৰু সমগ্ৰ বিশ্বতে দ্ৰুতগতিত বিয়পি পৰে। ২০২২ চনৰ ২০ ছেপ্টেম্বৰত ইছলামিক ৰিপাব্লিকান বাহিনীয়ে গুলীচালনা কৰি হত্যা কৰা কেৰমানশ্বাহৰ ৰাজপথত প্ৰতিবাদ কৰাসকলৰ ভিতৰত মিনু মাজিদি আছিল অন্যতম।

## সমাধিস্থ
২০২২ চনৰ ২২ ছেপ্টেম্বৰত কেৰমানশ্বাহৰ মিনা আবাদ কবৰস্থানত মাজিদীৰ অন্ত্যেষ্টিক্ৰিয়া চৰকাৰ বিৰোধী বিক্ষোভলৈ ৰূপান্তৰিত হয়। অনুষ্ঠানত উপস্থিত থকা মহিলাসকলে প্ৰতিবাদৰ চিন স্বৰূপে হিজাব খুলি “নাৰী, জীৱন, স্বাধীনতা" আৰু শাসন-ব্যৱস্থা বিৰোধী শ্লোগান দিয়ে।

## ছবি
মাজিদিক সমাধিস্থ কৰাৰ কিছুদিন পাছত, য'ত মহিলাসকলে নিজক হিজাবমুক্ত কৰিছিল আৰু উপস্থিতসকলে প্ৰতিবাদৰ ধ্বনি দিছিল, তেওঁৰ কন্যাৰ এখন ফটো ভাইৰেল কৰা হৈছিল। ফটোখনত তেওঁৰ ছোৱালীজনীয়ে নিজৰ চুলিখিনি উন্মুক্ত কৰি হাতেৰে চুলিখিনি ধৰি মাকৰ কবৰৰ কাষত থিয় হৈ আছে আৰু অনমনীয় অৱজ্ঞাৰে কেমেৰাৰফালে চাই আছে। ইটালীৰ ক'ৰিয়েৰ ডেলা চেৰা কাকতে মাজিদীৰ কন্যাৰ মাকৰ সমাধিস্থলৰ এখন ছবি প্ৰকাশ কৰি ইয়াক ইৰাণী মহিলাৰ স্বাধীনতাৰ সংগ্ৰামৰ নতুন প্ৰতীক বুলি অভিহিত কৰে।

## তথ্যসূত্ৰ
শ্ৰেণী:ইৰাণৰ ব্যক্তি
শ্ৰেণী:মৃত ব্যক্তি
চুৱান ৱু

**চুৱান ৱু** () হৈছে এগৰাকী চীনা কম্পিউটাৰ বিজ্ঞানী। তেওঁ মূলতঃ ক্লাউড কম্পিউটিং, বিতৰণিত যন্ত্ৰ শিক্ষণ আৰু জ্যেষ্ঠ নাগৰিকৰ যত্নৰ ক্ষেত্ৰত ব্যৱহাৰযোগ্য তথ্য-প্ৰযুক্তি প্ৰণালীৰ ওপৰত গৱেষণা কৰে। তেওঁ হংকং বিশ্ববিদ্যালয়ৰ কম্পিউটাৰ বিজ্ঞান বিভাগৰ এজন পূৰ্ণ অধ্যাপক। তেওঁৰ গৱেষণাই ডাঙৰ আকাৰৰ তথ্য প্ৰক্ৰিয়াকৰণ, নেটৱৰ্ক প্ৰণালী আৰু ক্লাউড প্লেটফৰ্ম ব্যৱহাৰ কৰি আধুনিক কম্পিউটিং ব্যৱস্থাৰ দক্ষতা বৃদ্ধি কৰাৰ ওপৰত গুৰুত্ব আৰোপ কৰে।

## শিক্ষা আৰু কেৰিয়াৰ
চুৱান ৱুৱে চিংহুৱা বিশ্ববিদ্যালয়ত কম্পিউটাৰ বিজ্ঞান আৰু প্ৰযুক্তি বিষয়ত অধ্যয়ন কৰিছিল। তাত তেওঁ ২০০০ চনত স্নাতক ডিগ্ৰী আৰু ২০০২ চনত স্নাতকোত্তৰ ডিগ্ৰী লাভ কৰে। তাৰ পিছত তেওঁ কিছু সময় ছিংগাপুৰত উদ্যোগক্ষেত্ৰত কাম কৰে।

পিছলৈ তেওঁ কানাডাৰ টৰন্টো বিশ্ববিদ্যালয়লৈ গৱেষণাৰ বাবে যায় আৰু বৈদ্যুতিক আৰু কম্পিউটাৰ অভিযান্ত্ৰিকীত ডক্টৰেট ডিগ্ৰীৰ বাবে অধ্যয়ন কৰে। ২০০৮ চনত তেওঁ তাত পিএইচডি ডিগ্ৰী সম্পূৰ্ণ কৰে। তেওঁৰ ডক্টৰেল গৱেষণাপত্ৰৰ শিৰোনাম আছিল *বৃহৎ-পৰিসৰৰ পিয়াৰ-টু-পিয়াৰ স্ট্ৰিমিং: মডেলিং, পৰিমাপ আৰু অনুকূল সমাধান* আৰু এই গৱেষণাৰ তত্ত্বাৱধান কৰিছিল বাওচুন লিয়ে।

একেই বছৰত তেওঁ হংকং বিশ্ববিদ্যালয়ৰ কম্পিউটাৰ বিজ্ঞান বিভাগত যোগদান কৰে। তাত তেওঁ অধ্যাপক হিচাপে পাঠদান কৰাৰ লগতে বহুতো গৱেষণা প্ৰকল্প পৰিচালনা কৰিছে। বৰ্তমান তেওঁ সেই বিভাগত এজন পূৰ্ণ অধ্যাপক হিচাপে কৰ্মৰত।

## স্বীকৃতি
২০২৪ চনত চুৱান ৱুক এছ'চিয়েচন ফৰ কম্পিউটিং মেশিনাৰীৰ ডিষ্টিংগুইশ্ড মেম্বাৰ হিচাপে নিৰ্বাচিত কৰা হয়।

তাৰ পিছত ২০২৫ চনত তেওঁ IEEE Fellow হিচাপে নিৰ্বাচিত হয়। ক্লাউড কম্পিউটিং আৰু বিতৰণিত যন্ত্ৰ শিক্ষণ প্ৰণালীত সম্পদ সূচীকৰণ ক্ষেত্ৰত কৰা অৱদানৰ বাবে তেওঁক এই সন্মান প্ৰদান কৰা হৈছিল।

## তথ্যসূত্ৰ




## বাহ্যিক সংযোগ
*Home page

শ্ৰেণী:চীনৰ ব্যক্তি
শ্ৰেণী:কম্পিউটাৰ বিজ্ঞানী
শ্ৰেণী:মহিলা বিজ্ঞানী
নেৰেউছ

**নেৰেউছ** (গ্ৰিক: Νηρεύς) হ'ল  গ্ৰীক পৌৰাণিক কাহিনী অনুসৰি পণ্টাছ (সমুদ্ৰ) আৰু গাইয়া (পৃথিৱী)ৰ জ্যেষ্ঠ পুত্ৰ। পণ্টাছ নিজেও গাইয়াৰ পুত্ৰ আছিল। নেৰেউছ আৰু ড'ৰিছ একেলগে পঞ্চাশজনী কন্যাৰ (নেৰেইডসকল) আৰু এজন পুত্ৰ নেৰিটেছৰ পিতৃ-মাতৃ হৈছিল। তেওঁলোকে এইজিয়ান সাগৰত বাস কৰিছিল।

## নাম
নেৰেউছ নামটো হোমাৰৰ মহাকাব্যসমূহত পোৱা নাযায়। *ইলিয়াড*ত এই দেৱতাৰ নামৰ সলনি বৰ্ণনামূলক শব্দ  অৰ্থাৎ “সমুদ্ৰৰ বৃদ্ধ মানুহ” ব্যৱহাৰ কৰা হৈছে, আৰু *অডিচি*ত  আৰু  (প্ৰোটেউছ) একেলগে ব্যৱহাৰ কৰা হৈছে।

নেৰেউছ আৰু প্ৰোটেউছৰ উপৰিও “সমুদ্ৰৰ বৃদ্ধ মানুহ” বুলিয়া বৰ্ণনাটো গ্ৰীক পৌৰাণিক কাহিনীৰ আন কিছুমান পানীৰ দেৱতাৰ ক্ষেত্ৰতো ব্যৱহাৰ কৰা হৈছিল। ইয়াৰ ভিতৰত ফৰ্কিছ, গ্লাউকাছ আৰু সম্ভৱতঃ ট্ৰাইটনো আছিল। কিছুমান গৱেষকৰ মতে এই “সমুদ্ৰৰ বৃদ্ধ মানুহ” নামৰ দেৱতাৰ আগতে একধৰণৰ বিশ্বসৃষ্টিৰ ভূমিকা আছিল, যিটো ওচেনাছৰ সৈতে তুলনীয়।

হেচিয়ডৰ *থিওগনি* গ্ৰন্থত নেৰেউছ নামটো প্ৰথমবাৰৰ বাবে উল্লেখ কৰা হয়। সেই ঠাইত তেওঁক সত্যবাদী, ন্যায়প্ৰিয় আৰু কোমলস্বভাৱৰ দেৱতা হিচাপে বৰ্ণনা কৰা হৈছে।

## পৌৰাণিক কাহিনী
*ইলিয়াড*ত “সমুদ্ৰৰ বৃদ্ধ মানুহ”ক নেৰেইডসকলৰ পিতৃ বুলি কোৱা হৈছে, যদিও নেৰেউছ নামটো সোজাকৈ উল্লেখ কৰা হোৱা নাই।

নেৰেউছক বহু সময়ত প্ৰোটেউছৰ দৰে ৰূপ পৰিৱৰ্তন কৰিব পৰা দেৱতা হিচাপে বৰ্ণনা কৰা হৈছে। তেওঁ ভৱিষ্যদ্বাণী কৰাৰ ক্ষমতাও ৰাখিছিল। কিছুমান নায়কে, যেনে হেৰাক্লিছ, তেওঁক ধৰি ৰাখি তথ্য লাভ কৰিছিল যদিও তেওঁ বিভিন্ন ৰূপলৈ সলনি হৈছিল।

হেৰাক্লিছৰ বাৰটা কৰ্মৰ সৈতে নেৰেউছক প্ৰথমে সংযোগ কৰা কবি আছিল ফেৰেকিদেছ।

খ্ৰীষ্টপূৰ্ব পঞ্চম শতিকাৰ সময়ত নেৰেউছক ধীৰে ধীৰে ট্ৰাইটনে প্ৰতিস্থাপন কৰিছিল, বিশেষকৈ শিল্পকলাৰ চিত্ৰসমূহত।

এটা পিছৰ যুগৰ বৰ্ণনাত কোৱা হয় যে আলেকজেণ্ডাৰ মহানে ইসুসৰ যুদ্ধৰ আগতে ছিৰিয়াৰ উপকূলত থিয় হৈ থেটিছ, নেৰেউছ আৰু নেৰেইডসকলক প্ৰাৰ্থনা কৰিছিল।

নেৰেউছ তেওঁৰ সত্যবাদিতা আৰু সৎ স্বভাৱৰ বাবে বিখ্যাত আছিল:

আটিক ভাচ-চিত্ৰশিল্পত নেৰেউছক সাধাৰণতে মানুহৰ শৰীৰ আৰু মাছৰ দৰে দীঘল পুচ্ছসহ দেখুওৱা হৈছিল।

কিছুমান কাহিনীত নেৰেউছক থেটিছৰ পিতৃ বুলি কোৱা হয়। থেটিছ পাছত গ্ৰীক নায়ক একিলিছৰ মাতৃ হৈছিল। আনহাতে নেৰেউছৰ আন এজনী কন্যা এম্ফিট্ৰাইটে পাছত প'ছাইডনৰ সৈতে বিবাহ কৰিছিল।

## টোকা

## তথ্যসূত্ৰ
* 
* 
* 
* Glynn, Ruth, "Herakles, Nereus and Triton: A Study of Iconography in Sixth Century Athens", American Journal of Archaeology.
* Kerényi, Carl, *The Gods of the Greeks*, 1951.
* Litchfield West, Martin, *Hesiod: Theogony*, 1966.
* Papachristophorou, Marilena, 1998.
* Prier, Raymond A., *Archaic Logic*, 1976.
* Rudhardt, Jean, *Greek and Egyptian Mythologies*, 1992.
* Scully, Stephen, *Hesiod's Theogony*, 2015.
* Tsantsanoglou, Kyriakos, 2015.

## বাহ্যিক সংযোগ

* 
* Theoi Project, Nereus—the sea-god in classical literature and art

শ্ৰেণী:গ্ৰীক দেৱতা
ৱেইলি ৱু

**ৱেইলি** (**লিলি**) **ৱু** হৈছে এজনী চীনা-আমেৰিকান কম্পিউটাৰ বিজ্ঞানী। তেওঁ ইউনিভাৰ্ছিটি অৱ টেক্সাছ এট ডেলাছত ডাটা কমিউনিকেচন আৰু ডাটা মেনেজমেণ্ট লেবৰেটৰীৰ সঞ্চালক আৰু কম্পিউটাৰ বিজ্ঞানৰ অধ্যাপিকা। তেওঁৰ গৱেষণাৰ বিষয়সমূহৰ ভিতৰত বেতাঁৰ চেন্সৰ নেটৱৰ্ক, সামাজিক নেটৱৰ্কত প্ৰভাৱ বিস্তাৰ আৰু গুজৱ বিস্তাৰ, আৰু ভৌগোলিক তথ্যৰ বিশ্লেষণ অন্তৰ্ভুক্ত। 

## শিক্ষা আৰু কেৰিয়াৰ
ৱেইলি ৱু লিয়াওনিং টেকনিকেল ইউনিভাৰ্ছিটিত অধ্যয়ন কৰিছিল, য’ত তেওঁ ১৯৮৯ চনত যান্ত্ৰিক অভিযান্ত্ৰিকত স্নাতক ডিগ্ৰী লাভ কৰে। তাৰ পিছত ১৯৮৯ চনৰপৰা ১৯৯৩ চনলৈকে তেওঁ চীনা একাডেমী অৱ মাইন বিজ্ঞান আৰু প্ৰযুক্তিৰ অধীনত চায়না কয়ল ৰিচাৰ্চ একাডেমীত গৱেষক হিচাপে কাম কৰে।

পিছলৈ তেওঁ যুক্তৰাষ্ট্ৰলৈ গুচি যায় আৰু ইউনিভাৰ্ছিটি অৱ উইচকনচিনত স্নাতকোত্তৰ অধ্যয়ন আৰম্ভ কৰে। তাত তেওঁ অৰ্থনীতি বিষয়ত স্নাতকোত্তৰ ডিগ্ৰী লাভ কৰে। তাৰ পিছত তেওঁ ইউনিভাৰ্ছিটি অৱ মিনেছোটাত কম্পিউটাৰ বিজ্ঞানত অধ্যয়ন আৰম্ভ কৰে আৰু ১৯৯৭ চনত স্নাতকোত্তৰ ডিগ্ৰী লাভ কৰে। ২০০২ চনত তেওঁ পি এইচ ডি ডিগ্ৰী সম্পূৰ্ণ কৰে। তেওঁৰ পি এইচ ডি গৱেষণাপত্ৰৰ শীৰ্ষক আছিল *ডাটা মাইনিঙৰ বাবে স্থানিক নিৰ্ভৰশীলতাৰ মডেলিং*, যাৰ তত্ত্বাৱধান কৰিছিল শশী শেখাৰে।

২০০২ চনত ৱেইলি ৱু ইউনিভাৰ্ছিটি অৱ টেক্সাছ এট ডেলাছত কম্পিউটাৰ বিজ্ঞানৰ সহকাৰী অধ্যাপিকা হিচাপে যোগদান কৰে। ২০০৮ চনত তেওঁ সহযোগী অধ্যাপিকা হিচাপে পদোন্নতি লাভ কৰে আৰু ২০১৩ চনত পূৰ্ণ অধ্যাপিকা হয়।

## স্বীকৃতি
২০২৫ চনত ৱেইলি ৱুক বেতাঁৰ চেন্সৰ নেটৱৰ্কত ডাটা কমিউনিকেচন আৰু তথ্য প্ৰক্ৰিয়াকৰণৰ ওপৰত অৱদানৰ বাবে আইইইই ফেলো হিচাপে নিৰ্বাচিত কৰা হয়।

## ব্যক্তিগত জীৱন
ৱেইলি ৱু ডিং-ঝু ডুৰ সৈতে বিবাহিত, যিজনো ইউনিভাৰ্ছিটি অৱ টেক্সাছ এট ডেলাছৰ কম্পিউটাৰ বিজ্ঞানৰ অধ্যাপক। দুয়ো ইউনিভাৰ্ছিটি অৱ মিনেছোটাত চিনাকি হৈছিল, সেই সময়ত ৱু তাত ছাত্ৰী আছিল আৰু ডু অধ্যাপক আছিল।

## তথ্যসূত্ৰ




## বাহ্যিক সংযোগ
* Home page

শ্ৰেণী:চীনৰ ব্যক্তি
শ্ৰেণী:কম্পিউটাৰ বিজ্ঞানী
শ্ৰেণী:মহিলা বিজ্ঞানী
লি জিয়ং

**লি জিয়ং** () হৈছে এগৰাকী চীনা-আমেৰিকান কম্পিউটাৰ বিজ্ঞানী। তেওঁৰ গৱেষণাৰ মূল ক্ষেত্ৰসমূহ হৈছে ফেডাৰেটেড লাৰ্নিং, ডিফাৰেন্সিয়েল প্ৰাইভেচি, সুনাম প্ৰণালী (ৰেপুটেচন চিষ্টেম) আৰু স্বাস্থ্যসেৱাত কৃত্ৰিম বুদ্ধিমত্তাৰ প্ৰয়োগ। তেওঁ এমৰি ইউনিভাৰ্ছিটিত কম্পিউটাৰ বিজ্ঞানৰ ছেমুৱেল কেণ্ডলাৰ ডব্‌ছ অধ্যাপিকা আৰু বায়োমেডিকেল ইনফৰ্মেটিক্সৰ অধ্যাপিকা হিচাপে কৰ্মৰত। 

## শিক্ষা আৰু কেৰিয়াৰ
লি জিয়ং চীনৰ উহান চহৰৰ বাসিন্দা। তেওঁ ১৯৯৭ চনত ইউনিভাৰ্ছিটি অৱ চাইন্স এণ্ড টেকন'লজি অৱ চাইনা-ত কম্পিউটাৰ বিজ্ঞানত স্নাতক ডিগ্ৰী লাভ কৰে। তাৰ পিছত তেওঁ জন্‌ছ হপকিন্স ইউনিভাৰ্ছিটিত কম্পিউটাৰ বিজ্ঞানত ডক্টৰেট অধ্যয়নৰ বাবে যোগদান কৰে। কিন্তু ১৯৯৯ চনত তেওঁ সেই কাৰ্যসূচীৰপৰা স্নাতকোত্তৰ ডিগ্ৰী লৈ ওলাই যায়।

১৯৯৯ চনৰপৰা ২০০১ চনলৈ তেওঁ চফ্টৱেৰ ইঞ্জিনিয়াৰ হিচাপে কৰ্ম কৰে। তাৰ পিছত তেওঁ পুনৰ স্নাতকোত্তৰ অধ্যয়ন আৰম্ভ কৰে আৰু ২০০৫ চনত জৰ্জিয়া টেকত কম্পিউটাৰ বিজ্ঞানত পি এইচ ডি ডিগ্ৰী সম্পূৰ্ণ কৰে। তেওঁৰ ডক্টৰেল গৱেষণাপত্ৰৰ শীৰ্ষক আছিল *ৰেজিলিয়েণ্ট ৰেপুটেচন এণ্ড ট্ৰাষ্ট মেনেজমেণ্ট: মডেলছ এণ্ড টেকনিকছ*, যাৰ তত্ত্বাৱধান কৰিছিল লিং লিউয়ে।

২০০৫ চনত লি জিয়ং এমৰি ইউনিভাৰ্ছিটিত গণিত আৰু কম্পিউটাৰ বিজ্ঞান বিভাগত সহকাৰী অধ্যাপিকা হিচাপে যোগদান কৰে। ২০১২ চনত তেওঁ সহযোগী অধ্যাপিকা হিচাপে পদোন্নতি লাভ কৰে আৰু এমৰি ইউনিভাৰ্ছিটিৰ বায়োমেডিকেল ইনফৰ্মেটিক্স বিভাগৰ সৈতে সম্পৰ্ক স্থাপন কৰে। ২০১৫ চনৰপৰা ২০১৮ চনলৈ তেওঁ উইনশিপ ডিষ্টিংগুইশ্ড ৰিচাৰ্চ অধ্যাপিকা আছিল আৰু ২০১৬ চনত তেওঁ পূৰ্ণ অধ্যাপিকা হিচাপে পদোন্নতি লাভ কৰে।

২০১৮ চনত এমৰি ইউনিভাৰ্ছিটিৰ গণিত আৰু কম্পিউটাৰ বিজ্ঞান বিভাগ দুটা পৃথক বিভাগত বিভক্ত কৰা হয়। সেই বিভাজনৰ পিছত লি জিয়ং কম্পিউটাৰ বিজ্ঞান বিভাগত অব্যাহত থাকে আৰু পিছলৈ ছেমুৱেল কেণ্ডলাৰ ডব্‌ছ কম্পিউটাৰ বিজ্ঞানৰ অধ্যাপিকা হিচাপে নিযুক্ত হয়।

## স্বীকৃতি
লি জিয়ং ২০২২ চনত আইইইই ফেলো হিচাপে নিৰ্বাচিত হয়। ২০২৪ চনত তেওঁ এ এ এ এছ ফেলো হিচাপে নিৰ্বাচিত হয়। ২০২৫ চনত তেওঁ এছ'চিয়েচন ফৰ কম্পিউটিং মেশিনাৰী ফেলো হিচাপে নিৰ্বাচিত হয় “গোপনীয়তা সংৰক্ষণ কৰা আৰু নিৰাপদ তথ্য ভাগ-বতৰা ব্যৱস্থাৰ ক্ষেত্ৰত অৱদান”ৰ বাবে।

## তথ্যসূত্ৰ




## বাহ্যিক সংযোগ
* Home page

শ্ৰেণী:চীনৰ ব্যক্তি
শ্ৰেণী:কম্পিউটাৰ বিজ্ঞানী
শ্ৰেণী:মহিলা বিজ্ঞানী
শনিবাৰৰ মাতৃসকল

**শনিবাৰৰ মাতৃসকল** তুৰস্কৰ ইস্তানবুলৰ গালাটাছাৰাইত প্ৰতি শনিবাৰে দুপৰীয়া আধা ঘণ্টা সময় ধৰি গোট খায় আৰু প্ৰথম অৱস্থাত নিৰুদ্দেশ হোৱা আত্মীয়ৰ বিষয়ে স্পষ্টীকৰণ বিচাৰে। মূলতঃ ই ভুক্তভোগীৰ মাতৃৰে গঠিত আৰু নাগৰিক অবাধ্যতাৰ আৰ্হি হিচাপে বিখ্যাত, তেওঁলোকে ১৯৮০ চনৰ সামৰিক অভ্যুত্থানৰ যুগত আৰু ১৯৯০ চনৰ অ'এইচএএলৰ যুগত তুৰস্কত গভীৰ ৰাষ্ট্ৰই বলপূৰ্বকভাৱে নিৰুদ্দেশ কৰা আৰু ৰাজনৈতিক হত্যাকাণ্ডৰ প্ৰতিবাদৰ পদ্ধতি হিচাপে নীৰৱ ধৰ্ণাৰ সৈতে সাম্প্ৰদায়িক সতৰ্কতাৰ সংমিশ্ৰণ ঘটায়। ১৯৯৫ চনত এই গোটটো আৰম্ভ হৈছিল। আৰক্ষীৰ হিংসা আৰু বিচাৰকে ধৰি ৰাজ্য কৰ্তৃপক্ষৰপৰা দমনৰ সম্মুখীন হৈছে, শেহতীয়াকৈ ২০২০ চনৰ নৱেম্বৰ মাহত। 

## ইতিহাস
মানৱ অধিকাৰ সংস্থাৰ মতে, ১৯৯২ চনৰপৰা ১৯৯৬ চনৰ ভিতৰত তুৰস্কৰ পূব অংশত ৰাষ্ট্ৰৰদ্বাৰা ৭৯২টা বলপূৰ্বকভাৱে নিৰুদ্দেশ আৰু হত্যাৰ বাতৰি পোৱা গৈছে, আৰু বহুতো নিৰুদ্দেশ হোৱা লোকৰ খবৰ পোৱা নাই। (লগতে এইটোও চাওক,অহাল(OHAL)। 

প্লাজা ডি মেয়’ৰ মাতৃসকলৰদ্বাৰা প্ৰভাৱিত হোৱা বুলি কোৱা হয়, তেওঁলোকৰ প্ৰথম ধৰ্ণা ১৯৯৫ চনৰ ২৭ মে’ত হৈছিল। প্ৰায় প্ৰতি সপ্তাহত হিংস্ৰ আৰক্ষীৰ আক্ৰমণৰ সম্মুখীন হোৱাৰ পিছত, ১৯৯৯ চনৰ ১৩ মাৰ্চত আৰক্ষীৰ বিশেষভাৱে কঠোৰ ধাৰাবাহিক আক্ৰমণ আৰু তাৰ ফলত অংশগ্ৰহণকাৰীসকলৰ পোৱা আঘাতৰ পিছত তেওঁলোকে নিজৰ প্ৰতিবাদ বন্ধ কৰিবলৈ বাধ্য হয়। ২০০৯ চনৰ ৩১ জানুৱাৰীত তেওঁলোকে পুনৰ প্ৰতিবাদ আৰম্ভ কৰে। বৰ্তমান প্ৰায় ৩০ জন লোকেৰে আৰম্ভ হোৱা গোটটোত হাজাৰ হাজাৰ অংশগ্ৰহণকাৰী আছে। ২০১৮ চনৰ ২৫ আগষ্টত তুৰ্কী কৰ্তৃপক্ষই ঘোষণা কৰে যে গৱৰ্ণৰশ্বিপে এই সমাৱেশ অনুষ্ঠানত অনিৰ্দিষ্টকাললৈ নিষেধাজ্ঞা আৰোপ কৰিছে। এই ঘোষণাৰ পিছত তেওঁলোকৰ ৭০০সংখ্যক শান্তিপূৰ্ণ প্ৰতিবাদত শনিবাৰৰ মাতৃসকলে আৰক্ষীৰ হিংসাৰ সম্মুখীন হয় আৰু অংশগ্ৰহণকাৰীসকলৰ কেইবাজনোক আটক কৰা হয়। ২০২০ চনৰ নৱেম্বৰ মাহত এজন অভিযুক্তই প্ৰতিবাদকাৰীক "অবৈধ সভা" অনুষ্ঠিত কৰাৰ চেষ্টা কৰাৰ বাবে তিনি বছৰ পৰ্যন্ত কাৰাদণ্ডৰ দাবী জনায়।

**গোটটোৰ মূল দাবীসমূহ হ’ল-**

*তুৰস্কত ৰাষ্ট্ৰৰ পৃষ্ঠপোষকতাত হোৱা হিংসা, সামৰিকীকৰণ আৰু সামৰিকতাবাদৰ বিষয়ে সজাগতা সৃষ্টি কৰা।
*ৰাষ্ট্ৰৰ পৃষ্ঠপোষকতাত ৰাজনৈতিক হত্যাকাণ্ডসমূহ পোহৰলৈ আনিবলৈ ৰাজ্যিক নথি-পত্ৰৰ আৰ্কাইভসমূহ ৰাজহুৱা পৰ্যালোচনাৰ বাবে মুকলি কৰা।
*ৰাজনৈতিক হত্যা আৰু বলপূৰ্বক নিৰুদ্দেশৰ সীমাবদ্ধতা আঁতৰাবলৈ তুৰ্কীৰ দণ্ডবিধিৰ পৰিৱৰ্তন কৰা।
*তুৰস্কই বলপূৰ্বকভাৱে নিৰুদ্দেশৰপৰা সকলো ব্যক্তিক সুৰক্ষা প্ৰদানৰ বাবে আন্তঃৰাষ্ট্ৰীয় চুক্তিত স্বাক্ষৰ কৰা।

## প্ৰধানমন্ত্ৰী এৰদোগানৰ সৈতে বৈঠক
২০১১ চনৰ ফেব্ৰুৱাৰী মাহত প্ৰধানমন্ত্ৰী ৰেচেপ টাইপ এৰদোগানে ইস্তানবুলত থকা তেওঁৰ কাৰ্যালয়লৈ শনিবাৰৰ মাতৃসকলক নিমন্ত্ৰণ কৰি মাতৃসকলৰ অনুৰোধ শুনিছিল। এৰদোগানে কয় যে চৰকাৰ হিচাপে তেওঁ পৰিয়ালৰ সদস্যসকলৰ দুখ-কষ্ট লাঘৱ কৰিবলৈ সকলো কৰিব, কিন্তু ৩০ বছৰৰ ওপৰৰ ক্ষেত্ৰত ফলাফল লাভ কৰাটো সহজ নহ’ব বুলিও উল্লেখ কৰে। তেওঁ অৱশ্যে লক্ষ্য কৰিছিল যে এইটো অজুহাত হ'ব নোৱাৰে আৰু ইতিবাচক ফলাফল লাভৰ বাবে প্ৰয়োজনীয় প্ৰচেষ্টা চলোৱা হ'ব।

### এৰদোগান চৰকাৰে নিষিদ্ধ কৰে
শনিবাৰৰ ৭০০সংখ্যক ভিজিলৰ পূৰ্বে এৰদোগান চৰকাৰে এম্নেষ্টী ইণ্টাৰনেশ্যনেল, হিউমেন ৰাইটছ ৱাচ আৰু ফ্ৰণ্ট লাইন ডিফেণ্ডাৰসকলে এক যৌথ বিবৃতিত “তুৰস্কত নাগৰিক সমাজ, মানৱ অধিকাৰ ৰক্ষাকাৰী আৰু শান্তিপূৰ্ণভাৱে নিজৰ মতানৈক্য প্ৰকাশ কৰাসকলৰ ওপৰত অদম্য দমন” বুলি কোৱাৰ অংশ হিচাপে শনিবাৰৰ মাতৃসকলক নিষিদ্ধ কৰিছিল। সেইদিনা গোট খোৱাৰ পিছত শনিবাৰৰ মাতৃসকলক গ্ৰেপ্তাৰ কৰা হ’ল। ২০২১ চনৰ ২৫ মাৰ্চত ইস্তানবুলত তেওঁলোকৰ বিচাৰ আৰম্ভ হয়।

## তথ্যসূত্ৰ

শ্ৰেণী:নাৰীবাদী প্ৰতিবাদ
শ্ৰেণী:আন্দোলন
নাৰী, জীৱন, স্বাধীনতা

**নাৰী, জীৱন, স্বাধীনতা** হৈছে কুৰ্দি স্বাধীনতা আৰু গণতান্ত্ৰিক কনফেডাৰেলিষ্ট আন্দোলন দুয়োটাতে ব্যৱহৃত এটা জনপ্ৰিয় ৰাজনৈতিক কুৰ্দি শ্লোগান। মাহছা আমিনিৰ মৃত্যুৰ প্ৰতিক্ৰিয়া স্বৰূপে ইৰাণত সংঘটিত হোৱা প্ৰতিবাদৰ সময়ত এই শ্লোগানটো এক সমাৱেশৰ চিঞৰত পৰিণত হৈছিল। 

এই বাক্যাংশটো দ্ৰুতগতিত এক সৰ্বজনীন একত্ৰীকৰণৰ চিঞৰত পৰিণত হৈছিল, যিয়ে অত্যাচাৰৰ বিৰুদ্ধে প্ৰতিৰোধ আৰু নাৰীৰ অধিকাৰৰ যুঁজৰ প্ৰতীক আছিল।

## উৎপত্তি
এই শ্লোগানৰ উৎপত্তি বিংশ শতিকাৰ শেষৰফালে কুৰ্দি স্বাধীনতা আন্দোলনৰপৰাই হোৱা বুলি ধাৰণা কৰিব পাৰি। ইৰাণ, ইৰাক, তুৰস্ক আৰু ছিৰিয়া চৰকাৰৰ নিৰ্যাতনৰ প্ৰতি সঁহাৰি জনাই তৃণমূল পৰ্যায়ৰ সক্ৰিয়তাৰ ওপৰত প্ৰতিষ্ঠিত কুৰ্দি স্বাধীনতা আন্দোলনৰ অংশ কুৰ্দি মহিলা আন্দোলনৰ সদস্যসকলে প্ৰথমবাৰৰ বাবে এই শ্লোগান ব্যৱহাৰ কৰিছিল। আব্দুল্লা অকালানৰ দৰে কুৰ্দি ব্যক্তিয়ে তেওঁৰ পুঁজিবাদ বিৰোধী আৰু পিতৃতান্ত্ৰিক বিৰোধী লেখাত এই শ্লোগানক আৰু অধিক জনপ্ৰিয় কৰি তুলিছিল। প্ৰথম ব্যৱহাৰৰপৰাই এই শ্লোগানটো কুৰ্দি সংগঠনৰ সদস্য আৰু কুৰ্দি আন্দোলনৰ বাহিৰৰ লোকসকলে ব্যৱহাৰ কৰি আহিছে। ছিৰিয়াত ইৰাক আৰু লেভেণ্টৰ ইছলামিক ষ্টেটে কোবাণীৰ ঘেৰাও ভংগ কৰাৰ ক্ষেত্ৰত কুৰ্দি যোদ্ধাসকলৰ এই শ্লোগান আছিল। 

## সমগ্ৰ বিশ্বজুৰি এই আন্দোলন
সমগ্ৰ ইউৰোপীয় দেশ, আমেৰিকা, অষ্ট্ৰেলিয়াত মাহছা জিনা আমিনিৰ প্ৰতিবাদৰ আন্তৰ্জাতিককৰণৰ পিছতে আন্তঃৰাষ্ট্ৰীয় টানত এই শ্লোগানে উচ্চতা লাভ কৰে। ইয়াৰ পূৰ্বে নাৰী অধিকাৰ আন্দোলনসমূহেও এই শ্লোগানটো কেইবাটাও আন্তঃৰাষ্ট্ৰীয় সমাৱেশত ব্যৱহাৰ কৰিছিল। উদাহৰণস্বৰূপে, ২০১৫ চনৰ ২৫ নৱেম্বৰত ইউৰোপৰ কেইবাখনো দেশত মহিলাৰ বিৰুদ্ধে হিংসা নিৰ্মূলৰ আন্তঃৰাষ্ট্ৰীয় দিৱস উপলক্ষ্যে অনুষ্ঠিত হোৱা সমাৱেশত ইয়াক ব্যৱহাৰ কৰা হৈছিল।

### আফগানিস্তান
২০২২ চনৰ ২০ ছেপ্টেম্বৰত ইৰাণত প্ৰতিবাদ কৰা মহিলাসকলৰ সমৰ্থনত আফগান মহিলাসকলে এই শ্লোগান উচ্চাৰণ কৰে।

### ফ্ৰান্স
২০১৮ চনত কান চলচ্চিত্ৰ মহোৎসৱৰ সময়ত গাৰ্লছ অৱ দ্য ছানৰ অভিনেতা-অভিনেত্ৰীসকলে "জিন জিয়ান আজাদি" ধ্বনি দিছিল। পিছলৈ ২০২২ চনৰ ছেপ্টেম্বৰ মাহত মাহছা আমিনিৰ মৃত্যুৰ বিৰুদ্ধে প্ৰতিবাদৰ পিছত ফৰাচী কাকত লিবেৰেচনৰ প্ৰথম পৃষ্ঠাত এই শ্লোগানটো পাৰ্চী ভাষাত ছপা কৰা হয়।

### ভাৰত
২০২৪ চনত কলকাতাৰ মেয়েদেৰ ৰাত দখল আন্দোলনৰ সময়ত এই শ্লোগানটো ৰাজপথত অংকন কৰা দেখা গৈছিল, কাৰণ নাগৰিকে সমাজৰ মহিলাসকলৰ বাবে অধিক সুৰক্ষাৰ দাবী জনাইছিল, বিশেষকৈ নিশাৰ সময়ত।

## তথ্যসূত্ৰ
শ্ৰেণী:শ্লোগান
আন্তৰ্জাতিক মহিলা মঞ্চ

১৯৭৪ চনত নিউয়ৰ্কৰ মহিলা মঞ্চ হিচাপে প্ৰতিষ্ঠা হোৱা **আন্তৰ্জাতিক মহিলা মঞ্চ** (IWF) হৈছে প্ৰায় ৭,৮০০ আমন্ত্ৰণমূলক সদস্যৰে গঠিত মহিলা সংগঠন। ইয়াৰ মিছন হৈছে "আজি আৰু কাইলৈৰ মহিলা নেত্ৰীসকলক সমৰ্থন কৰা।" আই ডব্লিউ এফে মহিলাৰ সমস্যাসমূহৰ ওপৰত প্ৰতি বছৰে দুখন সন্মিলন আয়োজন কৰে আৰু ই মহিলাসকলৰ বাবে নিবিড় নেতৃত্ব প্ৰশিক্ষণ কাৰ্যসূচী প্ৰদান কৰে। লিডাৰশ্বিপ ফাউণ্ডেশ্যন, ইনকৰ্পৰেটেড, এটা সহায়ক সংস্থাই ফেলোছ প্ৰগ্ৰেম আৰু উইমেন এথলীটছ বিজনেছ নেটৱৰ্ক (WABN) প্ৰগ্ৰেম প্ৰদান কৰে।

## সদস্যসকল
আই ডব্লিউ এফক "অতি প্ৰভাৱশালী" বুলি অভিহিত কৰা হৈছে। সংস্থাটোৰ উল্লেখযোগ্য সদস্যসকলৰ ভিতৰত আছে হিলাৰী ক্লিণ্টন, মেডেলিন অলব্ৰাইট, চেণ্ড্ৰা ডে অ'কন'ৰ, ক'ৰেটা কিং, বেটী ফ্ৰাইডান, আৰু কেথাৰিন গ্ৰেহাম, আৰু সদস্যসকলৰ ভিতৰত আছে "আৱিষ্কাৰক, উদ্যোগী, চিইঅ', ৰাষ্ট্ৰৰ মুৰব্বী, শিক্ষাবিদ, বিজ্ঞানী, মহাকাশচাৰী, অলিম্পিক খেলুৱৈ, শিল্পী, চলচ্চিত্ৰ নিৰ্মাতা, বিত্তীয় ব্যক্তি, দানশীল, আৰু অনেক মহিলা।"

## ইতিহাস
১৯৭৪ চনত এলিন’ৰ গুগেনহাইমাৰ, মুৰিয়েল ছিবাৰ্ট, এলিন’ৰ হোমছ নৰ্টন আৰু মুৰিয়েল ফক্সে প্ৰতিষ্ঠা কৰা এই গোটটো নিউয়ৰ্কৰ মহিলা মঞ্চ হিচাপে আৰম্ভ হৈছিল। পিছৰ কেইবছৰমানৰ ভিতৰত ইয়াৰ সম্প্ৰসাৰণ আটলাণ্টা, চিকাগো, ক’লৰাডো, লছ এঞ্জেলছ, নিউয়ৰ্ক, ছান ফ্ৰান্সিস্কো আৰু ৱাশ্বিংটন ডি.চি. ১৯৮২ চনত যুক্তৰাজ্যৰ সংযোজনৰ লগে লগে ই আন্তৰ্জাতিক হৈ পৰে আৰু ১৯৮৭ চনত ইয়াৰ নাম সলনি কৰা হয় আন্তৰ্জাতিক মহিলা মঞ্চ।ইউৰোপ, এছিয়া, লেটিন আমেৰিকা আৰু মধ্যপ্ৰাচ্যৰ লগতে আমেৰিকাতো ই সক্ৰিয়।

"পাৰ্থক্য সৃষ্টি কৰা মহিলা" আই ডব্লিউ এফে আন্তঃৰাষ্ট্ৰীয় হল অৱ ফেম বজাই ৰাখে আৰু বাৰ্ষিক "মহিলা যিয়ে পাৰ্থক্য সৃষ্টি কৰে" বঁটা প্ৰদান কৰে। বিগত বঁটা বিজয়ীসকলৰ ভিতৰত আছে:
## তথ্যসূত্ৰ
শ্ৰেণী:মহিলা সংগঠন
চেণ্ড্ৰা টাৰ্টে

ড° **চেণ্ড্ৰা টাৰ্টে** ফিজিৰ এগৰাকী শিক্ষাবিদ আৰু ৰাজনৈতিক মন্তব্যকাৰী। 

## পটভূমি
টাৰ্টে ফিজিত ডাঙৰ-দীঘল হয়। তেওঁ মেলবৰ্ণ ইউনিভাৰ্ছিটিৰপৰা ৰাজনীতি বিজ্ঞানত বিএ ডিগ্ৰী আৰু অষ্ট্ৰেলিয়ান নেশ্যনেল ইউনিভাৰ্ছিটিৰপৰা পূব এছীয় অধ্যয়নত পিএইচডি ডিগ্ৰী লাভ কৰে। তেওঁ টকিঅ’ ইউনিভাৰ্ছিটিতো অধ্যয়ন কৰিছিল।

## কেৰিয়াৰ
টাৰ্টেই তেওঁৰ কেৰিয়াৰ আৰম্ভ কৰিছিল *ফিজি টাইমছ* আৰু *আইলেণ্ড বিজনেছ* আলোচনীত সাংবাদিক হিচাপে কাম কৰি।

১৯৯৫ চনৰপৰা টাৰ্টে ছুভাত অৱস্থিত ইউনিভাৰ্ছিটি অৱ দ্য ছাউথ পেচিফিকত অধ্যাপিকা আৰু জ্যেষ্ঠ অধ্যাপিকা হিচাপে কাম কৰি আহিছে। বৰ্তমান তেওঁ ব্যৱসায় আৰু অৰ্থনীতি অনুষদৰ চৰকাৰ, উন্নয়ন আৰু আন্তঃৰাষ্ট্ৰীয় বিষয়-বস্তু বিদ্যালয়ৰ সহযোগী অধ্যাপিকা আৰু বিভাগীয় মুৰব্বী। ইয়াৰ পূৰ্বে তেওঁ ২০০৭ চনৰপৰা ২০০৯ চনলৈ কলা আৰু আইন অনুষদৰ সমাজবিজ্ঞান বিদ্যালয়ৰ মুৰব্বী হিচাপে কাৰ্যনিৰ্বাহ কৰিছিল।

টাৰ্টেৰ প্ৰকাশিত গ্ৰন্থসমূহৰ ভিতৰত *দ্য নিউ পেচিফিক ডিপ্লমেচি* (২০১৫, গ্ৰেগ ফ্ৰাইৰ সৈতে সহ-সম্পাদনা কৰা), *জাপান’ছ এইড ডিপ্লমেচি এণ্ড দ্য পেচিফিক আইলেণ্ডছ* (১৯৯৮) আৰু *ডিপ্লমেটিক ষ্ট্ৰাটেজিজ: দ্য পেচিফিক আইলেণ্ডছ এণ্ড জাপান* (১৯৯৭) উল্লেখযোগ্য।

তেওঁ বহুতো একাডেমিক গৱেষণা প্ৰবন্ধৰো লেখিকা। তেওঁৰ গৱেষণা প্ৰবন্ধসমূহ *দ্য কণ্টেম্পোৰেৰী পেচিফিক* আৰু *জাৰ্নেল অৱ পেচিফিক ষ্টাডিজ* আদিত প্ৰকাশ পাইছে। 

টাৰ্টেৰ একাডেমিক গৱেষণাৰ মুখ্য ক্ষেত্ৰ হৈছে পেচিফিক অঞ্চল, বিশেষকৈ আঞ্চলিক সহযোগিতা আৰু ৰাজনীতি। তেওঁ ছাউথ পেচিফিক ফ’ৰাম ফিছাৰিজ এজেঞ্চি, ছাউথ পেচিফিক ৰিজিয়নেল এনভাইৰণমেণ্ট প্ৰগ্ৰাম আৰু গ্ৰীণপিছ (পেচিফিক) আদি কেইবাটাও আন্তঃৰাষ্ট্ৰীয় সংস্থাৰ বাবে পৰামৰ্শদাতা হিচাপে কাম কৰিছে।

তেওঁ বৰ্তমান পেচিফিক লিডাৰশ্বিপ ফ’ৰামৰ উপদেষ্টা পেনেলৰ সদস্যা আৰু লিডাৰশ্বিপ ফিজিৰ নিয়মীয়া বক্তা।

## তথ্যসূত্ৰ

শ্ৰেণী:ফিজিৰ ব্যক্তি
শ্ৰেণী:লেখিকা
শ্ৰেণী:সাংবাদিক
শ্ৰেণী:শিক্ষাবিদ
ভাৰতীয় গ্ৰামীণ মহিলা সংঘ

১৯৫৫ চনত প্ৰতিষ্ঠা হোৱা **ভাৰতীয় গ্ৰামীণ মহিলা সংঘ** বা বিজিএমএছ (National Association of Rural Women India) হৈছে সমগ্ৰ ভাৰতত, ১৪খন ৰাজ্য আৰু কেন্দ্ৰীয় শাসিত অঞ্চলত শাখা থকা এটা অৰাজনৈতিক আৰু অসাম্প্ৰদায়িক জাতীয় সংগঠন। ই গ্ৰাম্য মহিলাৰ বাবে বিশ্বৰ সৰ্ববৃহৎ সংস্থা এছ’চিয়েটেড কাণ্ট্ৰী উইমেন অৱ দ্য ৱৰ্ল্ড (ACWW)ৰ সৈতে জড়িত, যিটো পাছলৈ ইউএনঅ’, ইউনেস্কো, ডব্লিউএইচঅ’, আৰু আইএলঅ’ৰ পৰামৰ্শদাতা সংস্থা হয়গৈ। 

বিজিএমএছৰ লক্ষ্য হৈছে মহিলা, শিশু, বৃদ্ধ আৰু আংশিকভাৱে অক্ষম লোকৰ কল্যাণ, উত্থান আৰু সবলীকৰণ। ই ইউএনঅ'ডিচিৰ সৈতে মাধ্যমিক বিদ্যালয়ত ড্ৰাগছ সেৱনৰ সজাগতা কাৰ্যসূচী চলোৱাত কাম কৰে, আৰু ইয়াৰ অঞ্চলসমূহৰ গাঁৱে-ভূঞে মহিলা মণ্ডল (মহিলা আত্মসহায়ক গোট) সৃষ্টিৰ বাবে পৰিচিত, মহিলা সবলীকৰণ আৰু শিক্ষাৰ বাবে। 

## বিজিএমএছৰ সুবিধা
### শিশু
শিশুসকলক চিকিৎসা আৰু দন্ত চিকিৎসা, খাদ্য, কাপোৰ, পাঠ্যক্ৰমৰ বাহিৰৰ কাম, আৰু শিক্ষাৰ ব্যৱস্থা কৰা হয়। স্নানাগাৰ আৰু শৌচাগাৰ থকা ছাত্ৰাবাসত ৰখাৰ লগতে তেওঁলোকৰ সুৰক্ষা আৰু নিৰাপত্তাৰ বাবে চিচিটিভি কেমেৰাৰে নিৰীক্ষণ কৰা হয়। 
২০০৯ চনত বিজিএমএছৰ বাংগালুৰু শাখাই শিশুসকলৰ বাবে ইংৰাজী মাধ্যমৰ বিদ্যালয় (কৰ্ণাটক ৰাজ্যিক ব’ৰ্ড) আৰম্ভ কৰে। 
বিজিএমএছ শিশুকুঞ্জ বিদ্যালয় নামেৰে পৰিচিত এই বিদ্যালয়খনত আঠাইশজনৰো অধিক শিক্ষকৰ লগতে এগৰাকী প্ৰধান শিক্ষয়িত্ৰীও আছে। ল'ৰা-ছোৱালীবোৰক ১ম শ্ৰেণীৰপৰা দশম শ্ৰেণীত ভাগ কৰা হয়। প্ৰতি সপ্তাহত সোমবাৰৰপৰা শনিবাৰলৈকে সকলো ছাত্ৰ-ছাত্ৰীয়ে গণিত, ইংৰাজী, বিজ্ঞান, সমাজ অধ্যয়ন, কানাড়া আৰু হিন্দী আৰু অধিক বিষয়ত শিক্ষিত হয়।

### বিজিএমএছৰ কাহিনী
বিদ্যালয়ত পঢ়া বিজিএমএছৰ বেছিভাগ শিশুৱে আৰ্থিক সমস্যা, উপযুক্ত শিক্ষাৰ অভাৱ, বা পৰিয়ালৰ সমস্যাৰ বাবে পৰিয়ালৰপৰা আঁতৰি থাকে। ল’ৰা-ছোৱালীৰ বহুতেই পূৰ্বে বৃহৎ পৰিয়াল থকা গাঁৱত বাস কৰিছিল, যাৰ হাতত গোটেই পৰিয়ালটো পোহপাল দিব পৰাকৈ ধন নাছিল। গাঁওসমূহত উপলব্ধ শিক্ষা পৰ্যাপ্ত নহ’ল আৰু উন্নত শিক্ষা লাভৰ স্বাৰ্থত অভিভাৱকে নিজৰ সন্তানক বিজিএমএছলৈ পঠিয়াই দিলে। 

### নিঃস্ব নাৰী
নিঃস্ব মহিলাসকলৰ বাবে ঘৰত থকাৰ সময়খিনি সেইসকল মহিলাৰ বাবে যিসকলে স্বামী, শহুৰেক বা আন কোনো লোকৰদ্বাৰা বলি আৰু আঘাতপ্ৰাপ্ত হৈ নিজকে ঘৰহীন কৰি পেলায়। বিজিএমএছত তেওঁলোকক বৃত্তিমূলক প্ৰশিক্ষণ আৰু চাকৰিৰ ব্যৱস্থা কৰা হয় যাতে তেওঁলোকে নিজৰ জীৱন-নিৰ্বাহ কৰিব পাৰে। 

### বৃদ্ধ মহিলা
চোৱা-চিতা কৰিবলৈ কোনো নথকা বৃদ্ধা মহিলাসকলে বিজিএমএছত ঘৰ বিচাৰি পাব পাৰে। ইয়াত খাদ্য, মেডিকেয়াৰ আৰু বিনোদনৰ সুবিধা প্ৰদান কৰা হয়।

## তথ্যসূত্ৰ
শ্ৰেণী:মহিলা সংগঠন
অসম চাহ জগোষ্ঠীৰ লুপ্ত কাহিনী

**অসমৰ চাহ জনগোষ্ঠীৰ লুপ্ত কাহিনী** হৈছে গোবিন্দ সতনামী ৰচিত এখন গৱেষণামূলক গ্ৰন্থ। এই গ্ৰন্থখনত ১৮৫৯ চনৰ পৰা ভাৰতৰ স্বাধীনতা লাভৰ সময়লৈকে অসমৰ চাহ বাগিচাসমূহলৈ অহা গিৰ্মিটিয়া শ্ৰমিকসকলৰ ইতিহাস আৰু বিশেষকৈ সৎনামী সম্প্ৰদায়ৰ অৱদানৰ বিষয়ে আলোকপাত কৰা হৈছে।

শ্ৰেণী:অসমীয়া গ্ৰন্থ
ইডা হাৰমান

**ইডা জোনাচদটিৰ হাৰমান** (ইংৰাজী: Íeda Jónasdóttir Herman; জন্ম: ১৬ মে’, ১৯২৫ – মৃত্যু: ৮ মে’, ২০১৯) এগৰাকী আইচলেণ্ডিক মূলৰ আমেৰিকান লেখিকা আৰু সাংস্কৃতিক কৰ্মী আছিল। তেওঁ দ্বিতীয় বিশ্বযুদ্ধৰ সময়ত আমেৰিকান সৈনিকক বিবাহ কৰোৱা প্ৰথমগৰাকী আইচলেণ্ডিক মহিলা আছিল।

## জীৱনী
হাৰমানৰ জন্ম ১৯২৫ চনত আইচলেণ্ডত জোনাচ বিয়ৰ্নছন আৰু ডাগবজৰ্ট ওক্টাভিয়া বিয়াৰ্নাদটিৰৰ ঘৰত হৈছিল। তেওঁ ১৯৩০-ৰ দশকত ডাঙৰ-দীঘল হৈছিল আৰু আইচলেণ্ডৰ ভাইকিং (Vikings) তথা 'হুলডুফোক' (Huldufólk) বা "গুপ্ত মানুহ"ৰ কাহিনী শুনি ডাঙৰ হৈছিল। দ্বিতীয় বিশ্বযুদ্ধৰ সময়ত তেওঁ ৰেইকিয়াভিকত নিয়োজিত এজন আমেৰিকান সামৰিক বিষয়া ৰেভাৰেণ্ড ডেলবাৰ্ট জে হাৰমানক লগ পায়। ১৯৪৫ চনত তেওঁলোক বিবাহপাশত আৱদ্ধ হয়। তেওঁ আছিল আমেৰিকান সৈনিকক বিবাহ কৰোৱা প্ৰথমগৰাকী আইচলেণ্ডিক মহিলা। ইয়াৰ পিছত তেওঁলোক একেলগে আমেৰিকাৰ ইলিনয়লৈ গুচি যায়। ১৯৫৬ চনত আমেৰিকাৰ নাগৰিকত্ব লাভ কৰাৰ পিছত তেওঁ নিজৰ আইচলেণ্ডিক নাগৰিকত্ব হেৰুৱাইছিল।

হাৰমানে চিকাগোত ইণ্টেৰিয়ৰ ডিজাইনত স্নাতক ডিগ্ৰী লাভ কৰে আৰু নিজাকৈ এটা ডিজাইন দোকান খোলে। ২০০৯ চনত তেওঁ অৱসৰ গ্ৰহণ কৰে আৰু 'ইনষ্টিটিউট অৱ চিলড্ৰেনছ লিটাৰেচাৰ'ৰ পৰা ডিগ্ৰী লাভ কৰে। ২০১৫ চনত তেওঁৰ স্বামীৰ মৃত্যু হয়।

৮৮ বছৰ বয়সত হাৰমানে প্ৰথমবাৰৰ বাবে উটাত পেৰাগ্লাইডিং কৰিছিল। তেওঁ এইটো ইমানেই ভাল পাইছিল যে দুবছৰৰ পিছত তেওঁৰ জন্মভূমি আইচলেণ্ডত ইয়াৰ পুনৰাবৃত্তি কৰিছিল। তেওঁ জুল ভাৰ্ণৰ বিখ্যাত উপন্যাস *[[জাৰ্নি টু দি চেন্টাৰ অৱ দি আৰ্থ]]*-ক অনুপ্ৰাণিত কৰা গুহাটোও ভ্ৰমণ কৰিছিল।

২০১৬ চনত ষ্ট্ৰোকত আক্ৰান্ত হোৱাৰ পিছতো তেওঁ শাৰীৰিকভাৱে যথেষ্ট সক্ৰিয় আছিল। ৯১ বছৰ বয়সত তেওঁ জীয়ৰীৰ সৈতে মিলি আইচলেণ্ডিক খাদ্যৰ এখন ৰন্ধন প্ৰকৰণ পুথি ৰচনা কৰে। তেওঁ আইচলেণ্ডৰ সংস্কৃতিৰ ওপৰত বিভিন্ন বক্তৃতা আৰু আলোচনাচক্ৰ পৰিচালনা কৰিছিল। তেওঁৰ ওপৰত ২০১৯ চনত RÚV নামৰ চেনেলটোত *Aldrei of Seint* (কেতিয়াও পলম হোৱা নাই) শীৰ্ষক এক তথ্যচিত্ৰ প্ৰচাৰিত হৈছিল।

২০১৯ চনৰ ৯ অক্টোবৰত আইঅ’ৱাৰ বাৰ্লিংটনত হাৰমানৰ মৃত্যু হয়। সেই বছৰৰ আৰম্ভণিতে আইচলেণ্ডৰ সংসদ 'অলথিংগি'য়ে তেওঁৰ আইচলেণ্ডিক নাগৰিকত্ব পুনৰুদ্ধাৰ কৰিছিল। মৃত্যুৰ সময়ত হাৰমানৰ ২৪ গৰাকী আজু-নাতি আৰু ৮ গৰাকী আজু-আজু-নাতি আছিল।

## ৰচনাৱলী
* 
* 
* 
* 
* 

## তথ্যসূত্ৰ

শ্ৰেণী:আইচলেণ্ড
শ্ৰেণী:লেখিকা
ক্ৰিছ জেনাৰ

**ক্ৰিষ্টেন মেৰী জেনাৰ** (ইংৰাজী: Kristen Mary Jenner; জন্ম ৫ নৱেম্বৰ, ১৯৫৫) এগৰাকী আমেৰিকান মিডিয়া ব্যক্তিত্ব, চচিয়েলিটি আৰু ব্যৱসায়ী মহিলা। তেওঁ নিজৰ পৰিয়ালৰ সৈতে ৰিয়েলিটি টেলিভিছন ধাৰাবাহিক *কিপিং আপ উইথ দ্য কাৰ্দাশিয়ানছ* (২০০৭–২০২১)-ত অভিনয় কৰি জনপ্ৰিয়তা লাভ কৰে। এই অনুষ্ঠানটোৰ সফলতাৰ পিছত তেওঁ আৰু তেওঁৰ পৰিয়ালে কেইবাটাও স্পিন-অফ ধাৰাবাহিকত অভিনয় কৰে, যাৰ ভিতৰত আছে *কোৰ্টনী এণ্ড ক্লোয়ী টেক মায়ামী* (২০০৯), *কোৰ্টনী এণ্ড কিম টেক নিউয়ৰ্ক* (২০১১), *ক্লোয়ী এণ্ড লেমাৰ* (২০১১), *ৰব এণ্ড চায়না* (২০১৬) আৰু *লাইফ অৱ কাইলী* (২০১৭)। তেওঁ তেওঁৰ পৰিয়ালৰ বেছিভাগ ৰিয়েলিটি প্ৰগ্ৰেমৰ কাৰ্যবাহী প্ৰযোজক হিচাপে কাম কৰিছিল। ২০১৩ চনত তেওঁ *ক্ৰিছ* নামৰ ছসপ্তাহীয়া এটা টক শ্ব’ পৰিচালনা কৰিছিল। ২০২১ চনত তেওঁলোকৰ পৰিয়ালে ই! চেনেলৰ পৰা বিদায় লোৱাৰ সিদ্ধান্ত লয় আৰু ২০২২ চনৰ পৰা হুলুত (Hulu) সম্প্ৰচাৰিত *দ্য কাৰ্দাশিয়ানছ*-ত অভিনয় কৰিবলৈ আৰম্ভ কৰে।

অধিবক্তা ৰবাৰ্ট কাৰ্দাশিয়ানৰ সৈতে হোৱা তেওঁৰ প্ৰথম বিবাহৰ পৰা চাৰিটা সন্তান আছে— কোৰ্টনী, কিম, ক্লোয়ী আৰু ৰবাৰ্ট; আৰু টেলিভিছন ব্যক্তিত্ব তথা অৱসৰপ্ৰাপ্ত অলিম্পিক পদক বিজয়ী ব্ৰুচ জেনাৰৰ (যিয়ে বৰ্তমান কেইটলিন হিচাপে পৰিচিত) সৈতে হোৱা দ্বিতীয় বিবাহৰ পৰা দুটা সন্তান আছে— কেন্ডেল আৰু কাইলী। সংগীতশিল্পী নৰ্থ ৱেষ্টকে ধৰি তেওঁৰ ১৩ জন নাতি-নাতিনী আছে।

## প্ৰাৰম্ভিক জীৱন
ক্ৰিষ্টেন মেৰী হফটনৰ জন্ম ১৯৫৫ চনৰ ৫ নৱেম্বৰত কেলিফৰ্ণিয়াৰ ছান ডিয়েগোত হৈছিল। তেওঁ মেৰী জো "এম. জে." শ্বেনন (জন্ম ১৯৩৪) আৰু এজন অভিযন্তা ৰবাৰ্ট ট্ৰু "বব" হফটনৰ (১৯৩১–১৯৭৫) দুই সন্তানৰ ভিতৰত জ্যেষ্ঠ আছিল। যেতিয়া তেওঁৰ বয়স সাত বছৰ আছিল, তেতিয়া তেওঁৰ পিতৃ-মাতৃৰ বিবাহ বিচ্ছেদ হয় আৰু তেওঁক তেওঁৰ সৰু ভনীয়েক কাৰেন কেচীয়ৰ (১৯৫৮–২০২৪) সৈতে মাতৃয়ে ডাঙৰ-দীঘল কৰে। পৰৱৰ্তী সময়ত তেওঁৰ মাতৃয়ে ব্যৱসায়ী হেৰী শ্বেননৰ (১৯২৬–২০০৩) সৈতে পুনৰ বিবাহপাশত আৱদ্ধ হয়, যিয়ে জেনাৰ আৰু তেওঁৰ ভনীয়েকক ডাঙৰ-দীঘল কৰাত সহায় কৰিছিল। হেৰীৰ সৈতে তেওঁৰ মাতৃৰ বিবাহৰ জৰিয়তে তেওঁ এজন সতীয়া ভাতৃ ষ্টিভেন "ষ্টিভ" শ্বেননক লাভ কৰে।

কেলিফৰ্ণিয়াৰ অক্সনাৰ্ডলৈ যোৱাৰ তিনিমাহ পিছত তেওঁলোকৰ পৰিয়ালে পুনৰ ছান ডিয়েগোলৈ গুচি আহে। ছান ডিয়েগোত জেনাৰে তেওঁৰ মাতৃৰ মালিকানাধীন শ্বেনন এণ্ড কোম্পানী নামৰ শিশুৰ কাপোৰৰ দোকানত কাম কৰিছিল। জেনাৰে ক্লেয়াৰমন্ট হাইস্কুলত পঢ়িছিল আৰু ১৯৭৩ চনত স্নাতক ডিগ্ৰী লাভ কৰিছিল। ১৯৭৫ চনত মেক্সিকোত এক গাড়ী দুৰ্ঘটনাত তেওঁৰ পিতৃৰ মৃত্যু হয়। তেওঁ ১৯৭৬ চনত এবছৰৰ বাবে আমেৰিকান এয়াৰলাইনছত বিমান পৰিচাৰিকা হিচাপে কাম কৰিছিল।

## বাহ্যিক সংযোগ

* 

শ্ৰেণী:আমেৰিকা যুক্তৰাষ্ট্ৰৰ ব্যক্তি
শ্ৰেণী:ব্যৱসায়ী
শ্ৰেণী:সমাজকৰ্মী
শ্ৰেণী:টেলিভিছন ব্যক্তিত্ব
কেথি হিলটন

**কেথলিন এলিজাবেথ হিলটন** (ইংৰাজী: Kathleen Elizabeth Hilton; জন্ম ১৩ মাৰ্চ, ১৯৫৯) এগৰাকী আমেৰিকান চচিয়েলিটি, ফেশ্বন ডিজাইনাৰ, অভিনেত্ৰী আৰু টেলিভিছন ব্যক্তিত্ব। তেওঁ চচিয়েলিটি পেৰিছ হিলটন আৰু ফেশ্বন ডিজাইনাৰ নিকি হিলটনৰ মাতৃ। তেওঁ *দ্য ৰিয়েল হাউচৱাইফচ অৱ বেভাৰ্লী হিলচ* খ্যাত তাৰকা কিম ৰিচাৰ্ডছ আৰু কাইল ৰিচাৰ্ডছৰ সতীয়া ভগ্নী। ২০১১ চনৰ পৰা হিলটনে সেই ধাৰাবাহিকখনত অতিথি আৰু নিয়মিত অভিনেতা হিচাপে অভিনয় কৰি আহিছে।

## প্ৰাৰম্ভিক জীৱন
কেথি হিলটনৰ জন্ম ১৯৫৯ চনৰ ১৩ মাৰ্চত নিউয়ৰ্কৰ মেনহাটানত হৈছিল। তেওঁ কেথলিন মেৰী আৰু লেৰী এভানজিনোৰ কন্যা। তেওঁৰ পিতৃৰ পৰিয়াল ইটালিয়ান বংশোদ্ভূত আৰু মাতৃৰ ফালৰ পৰিয়াল আয়াৰলেণ্ডৰ আছিল। হিলটনৰ পিতৃ-মাতৃৰ পিছত বিবাহ বিচ্ছেদ হয় আৰু তেওঁৰ মাতৃয়ে কেনেথ ই. ৰিচাৰ্ডছৰ (১৯১৭–১৯৯৮) সৈতে বিবাহপাশত আৱদ্ধ হয়। এই বিবাহৰ পৰা হিলটনৰ দুগৰাকী সতীয়া ভগ্নী আছে— অভিনেত্ৰী কিম আৰু কাইল ৰিচাৰ্ডছ। পিতৃৰ দ্বিতীয় বিবাহৰ পৰাও হিলটনৰ পাঁচগৰাকী সতীয়া ভাই-ভনী আছে। তেওঁ লছ এঞ্জেলছৰ মন্টক্লেয়াৰ কলেজ প্ৰিপাৰেটৰী স্কুলৰ পৰা স্নাতক ডিগ্ৰী লাভ কৰিছিল, য'ত তেওঁ মাইকেল জেকছনৰ ঘনিষ্ঠ বন্ধু হৈ পৰিছিল। ২০০৯ চনত জেকছনৰ মৃত্যু পৰ্যন্ত তেওঁলোকৰ এই বন্ধুত্ব অটুট আছিল।

## ব্যৱসায়িক উদ্যোগ
১৯৮০ আৰু ১৯৯০-ৰ দশকৰ আৰম্ভণিত হিলটনে লছ এঞ্জেলছৰ চানছেট প্লাজাত 'দ্য ষ্টেয়াৰকেচ' (The Staircase) নামৰ নিজাকৈ এটা উপহাৰ আৰু এন্টিক সামগ্ৰীৰ দোকান চলাইছিল। ২০০২ চনত তেওঁ কিউ ভি চি (QVC) হোম শ্বপিং নেটৱৰ্কত সামগ্ৰী বিক্ৰীৰ জৰিয়তে আত্মপ্ৰকাশ কৰে। ২০০৭ চনত তেওঁ হোম শ্বপিং নেটৱৰ্কত (HSN) নিজাকৈ স্কিনকেয়াৰ লাইন বিক্ৰী কৰিবলৈ আৰম্ভ কৰে। হিলটনে ২০০৮ চনত 'মাই চিক্ৰেট' (My Secret) নামৰ এটা পাৰফিউম মুকলি কৰে।

হিলটনে ২০০৭ চনত 'মেক-এ-উইচ ফাউণ্ডেশ্যন'ৰ বাবে ধন সংগ্ৰহ কৰিছিল। ইয়াৰ বাবে তেওঁ চেলিব্ৰিটিসকলক তেওঁলোকৰ কিছুমান সামগ্ৰী নিলাম কৰিবলৈ অনুৰোধ কৰিছিল আৰু তাৰ পৰা পোৱা ধন দান কৰিছিল। ২০১১ চনত লছ এঞ্জেলছৰ চেঞ্চুৰী চিটিত অনুষ্ঠিত 'এ ষ্টেলাৰ নাইট' গালাত তেওঁ নিজৰ দুই কন্যাৰ সৈতে 'ষ্টাৰলাইট চিলড্ৰেনছ ফাউণ্ডেশ্যন'ৰ পৰা এটা বঁটা লাভ কৰে।

২০১২ চনৰ পৰা তেওঁ 'কেথি হিলটন কালেকচন'ৰ পাৰ্টি ড্ৰেচ ডিজাইন কৰি আহিছে। এই কাপোৰসমূহ বিশ্বৰ চাৰিশখন দোকানত বিক্ৰী কৰা হয়, যাৰ ভিতৰত নিমেন মাৰ্কাচ, চাক্স ফিফথ এভিনিউ আৰু নৰ্ডষ্ট্ৰম অন্যতম। ২০২০ চনৰ ডিচেম্বৰত হিলটন আৰু তেওঁৰ দুই কন্যা পেৰিছ আৰু নিকিয়ে 'ভৌগ' (Vogue) আলোচনীৰ বাবে ভেলেণ্টিনোৰ ২০২১ চনৰ ৰিজৰ্ট কালেকচনৰ মডেলিং কৰিছিল।

২০২১ চনৰ ছেপ্টেম্বৰত হিলটনে অস্কাৰ ডি লা ৰেণ্টাৰ নিউয়ৰ্ক ফেশ্বন উইকৰ অভিযানত অংশ লৈছিল।

## ব্যক্তিগত জীৱন
হিলটনে ৰিচাৰ্ড হিলটনৰ সৈতে বিবাহপাশত আৱদ্ধ হয়। তেওঁলোকৰ চাৰিটা সন্তান আছে— পেৰিছ হিলটন (জন্ম ১৯৮১), নিকি হিলটন (জন্ম ১৯৮৩), বেৰন নিকোলাচ হিলটন দ্বিতীয় (জন্ম ১৯৮৯) আৰু কনৰাড হিউজ হিলটন তৃতীয় (জন্ম ১৯৯৪)। হিলটনৰ বৰ্তমান আঠজন নাতি-নাতিনী আছে; যাৰ ভিতৰত নিকিৰ ফালৰ পৰা তিনিজন, বেৰনৰ ফালৰ পৰা তিনিজন আৰু পেৰিছৰ ফালৰ পৰা দুজন সন্তান আছে।

এই দম্পতীটোৱে বৰ্তমান লছ এঞ্জেলছৰ বেল এয়াৰত বাস কৰে। হিলটনে ২০২১ চনৰ বৰদিনৰ সময়ত 'আৰ্কিটেকচাৰেল ডাইজেষ্ট'  আলোচনীত নিজৰ ঘৰখন প্ৰদৰ্শন কৰিছিল।

## তথ্যসূত্ৰ
 

## বাহ্যিক সংযোগ
* 

শ্ৰেণী:আমেৰিকান অভিনয় শিল্পী
শ্ৰেণী:সমাজকৰ্মী
শ্ৰেণী:টেলিভিছন ব্যক্তিত্ব